Cucu Genghis Khan Selamatkan Mekah Dan Madinah Dari Dihancurkan

Ketika Mongol mengganas menakluk dunia, umat Islam risau amukan mereka sampai ke Mekah, Madinah… sehinggalah ALLAH menghantar bangsa mereka sendiri, menjadi pejuang dan pembela agama ALLAH. Itulah Berke Khan!

TETAPI sebelum nak baca pasal pahlawan Islam hebat ini, kami rasa korang kena beli buku kami, KITAB TAMADUN MONGOL. Lebih banyak fakta-fakta menarik tentang Berke Khan dan juga sejarah Mongol lain boleh didapati. Beli di Shopee: http://bit.ly/3PMSVQx

Berke memulakan kariernya dalam bidang perang dan politik apabila mengikuti abang-abang dan pakciknya menyertai beberapa buah pertempuran dan peperangan di bawah kempen penaklukan Monggol.

Antaranya ialah menjadi sebahagian daripada 150, 000 ketumbukan tentera yang mara daripada Siberia menawan kerajaan Islam Volga Bulgaria dan juga menundukkan puak Turki Kipchak.

Beliau nanti kemudiannya akan jadi pemerinta Horde Emas, yang akan jadi empayar Mongol pertama yang memeluk Islam, dan menjadikan akidah Islam sebagai lambang agama rasmi.

Kehebatan Berke Khan ketika zaman sebelum Islamnya adalah kesetiannya bersama Monggol dalam kempen penaklukan Eropah dan salah satu sumbangan terbesar Berke pastinya dalam Pertempuran Mohi.

Dalam pertempuran ini ketumbukan askar Hungary yang berjumlah 80 ribu dan dianggotai oleh unit berkuda ringan daripada Knight Templar berjaya dikalahkan begitu sahaja dengan pimpinan Batu Khan, iaitu abang kepada Berke Khan sendiri.

Selepas kemangkatan Batu Khan, Mongke Khan yang merupakan Khan Agung Kedua Empayar Monggol selepas Genghis Khan telah menabalkan Sartaq yang merupakan anak Batu Khan untuk menjadi pemerintah Horde Emas.

Tertabalnya Berke menguasai Horde Emas Monggol sebenarnya merupakan sebuah helaian baru dalam sejarah Islam. Berke Khan kemudiannya memeluk Islam di tangan seorang ulama Sufi daripada wilayah Khawarizm yang bernama Syeikh Saifuddin.

Sebaik sahaja pengislaman Berke, maka antara tindakan awal yang dilakukan oleh Berke dalam memperjuangkan agama barunya ialah menghukum komuniti Kristian di Samarkand yang telah memperlakukan komuniti Muslim di sana dengan tersangat teruk dan kejam.

Hikmah disebalik pengislaman Berke Khan ini akhirnya terserlah jua. Siapa tahu, selepas itu Hulagu Khan (sepupu Berke Khan) membawa bala bencana yang tidak pernah terbayangkan dek akal kaum muslimin ketika itu. Bandaraya Baghdad habis dijarah sehingga ke titisan abu, darah.

Apa yang berlaku pada Baghdad dan saudara-saudara seagamanya yang baru itu telah membuatkan Berke naik amuk dan marah dengan tindakan kejam Hulagu Khan dan tenteranya itu.

Tetapi sebelum itu, Hulagu Khan terpaksa pulang ke Mongolia, kerana kemangkatan Mongke Khan. Sisa tinggalan Mongol yang ditinggalkan oleh Hulagu Khan tewas di Pertempuran Ain Jalut,

Namun apa yang berlaku pada Pertempuran Ain Jalut hanyalah secebis daripada mimpi ngeri yang dibawa oleh Monggol. Hulagu Khan tidak berada bersama dengan bala dan ketumbukan utamanya untuk membedal wilayah-wilayah Islam di sekitar Afrika Utara ketika itu.

Justeru, bagaimana nanti umat Islam mahu menghadapi Hulagu Khan nanti apabila dia pulang dari Mongolia dengan bala askarnya? Nak hadap skuad simpanan pun kita dah berpeluh kepala di Ain Jalut!

Maka ketika inilah betapa perancangan ALLAH itu sangat indah. Berke Khan, sepupu kepada Hulagu Khan sendiri mengambil tanggungjawab mempertahankan saudara seagamanya meskipun terpaksa melawan dan berdepan dengan sepupu dan sebahagian besar bangsanya sendiri.

Khabar angin tentang apa yang berlaku pada Baghdad sampai juga pada telinga Berke Khan. Dicatatkan bahawa Berge Khan telah bersumpah dengan sepenuh jiwa raganya.

“Hulagu telah menjarah seluruh kota-kota umat Islam dan telah mendatangkan maut pada khalifah. Dengan bantuan daripada ALLAH, aku sendiri yang akan menebus setiap darah mereka yang tidak berdosa, yang telah ditumpahkan oleh Hulagu!”

Kedatangan Hulagu Khan semula ke Timur Tengah dan tekadnya untuk membalas dendam di atas kekalahan di Ain Jalut terbantut apabila mendapat tahu bahawa sepupunya Berke Khan telah menjalankan hubungan diplomatik dengan Kerajaan Mamluk di Mesir.

Dalam masa yang sama pula, Berke Khan juga telah menyokong Ariq Boke, pesaing Kublai Khan yang merupakan Khan Agung Yang Ketiga dalam berusaha menidakkan pemilikan Kublai Khan ke atas takhta Khan Yang Agung selepas kematian Mongke Khan.

Terjadinya sebuah pertempuran di wilayah Causasus dan sekitar Sungai Terek (terletak di utara Caucasus, kini berada di bawah kekuasan Georgia) pada tahun 1262 antara Ilkhanate yang dipimpin oleh Hulagu Khan serta Horde Emas dibawah pimpinan Berke Khan.

Hulagu dan ketumbukan tenteranya terus melancarkan serangan dan mengejar sehingga sampai ke Sungai Terek. Di Sungai Terek, Nogai Khan, orang kanan Berke telah melakukan serangan mengejut ke atas bala ketumbukan tentera Hulagu Khan yang baru sahaja menyeberangi Sungai Terek.

Serangan itu membuatkan mereka berundur dan terpaksa melintasi Sungai Terek untuk kali kedua. Lintasan kali kedua membuatkan air Sungai Terek yang sedang membeku itu retak lalu pecah dan menarik kebanyakan tentera2 berkuda Hulagu Khan tenggelam dalam air sungai sejuk membeku itu.

Meski selepas kematian kedua-dua Berke dan Hulagu (Berke meninggal dunia pada tahun 1266 di Azerbaijan), perseteruan antara Horde Emas dan Ilkhanate tidak pernah tamat begitu sahaja.

Tetapi yang penting, ketika Berke mengisytiharkan Hulagu sebagai musuhnya, kita semua mengetahui bahawa wilayah-wilayah Islam terlindung daripada dilanggar oleh Hulagu laksana Baghdad.

Bahkan ada sejarawan mengatakan kalau tidak kerana Berke, mungkin kota suci umat Islam seperti Baitulmaqdis, Makkah dan Madinah pastinya akan menjadi sasaran perlanggaran Monggol yang seterusnya!

Jadi, kalau anda dah puas membaca thread tentang Tamadun Mongol? Anda akan lebih puas kalau baca buku kami, KITAB TAMADUN MONGOL! Lagi best daripada thread ni: http://bit.ly/3PMSVQx


Realiti Kehidupan Rakyat Korea Utara Bawah Rejim Keluarga Kim

Korea Utara mengatur langkah ke arah status kecukupan kendiri dengan menggunakan aturan Kesatuan Soviet. Setiap lima tahun, kerajaan Pyongyang akan memperbaharui dasar kerajaan pada awalnya untuk pulih daripada kesan peperangan.

Namun setelah pulih sekitar 1960-an, tatacara ini didapati tidak begitu berkesan kerana kekurangan tenaga buruh dan tanah sedia ada (Country Study, 2009).

Dan 20 tahun kemudian, mereka menelan kepahitan kerana ketinggalan teruk di belakang Korea Selatan. Industri tempatan tidak dapat menandingi keefisyenan China, Jepun dan Korea Selatan.

Untuk menghalang orang keluar, kerajaan Korea Utara mengharamkan sebarang imigrasi kecuali pada ahli-ahli pentadbiran sahaja. Itu pun orang yang keluar perlu menghadiri kelas ideologi selepas pulang ke tanah air (Buzo, 2020).

Sesiapa yang mencuri-curi keluar bakal berdepan dengan hukuman sangat berat kerana dianggap mengkhianati negara. Walaupun dengan ugutan sebegini, ramai saja rakyat Korea Utara lari keluar menikmati kebebasan di bumi orang.

Mereka menceritakan pengalaman semasa ditindas sistem kerajaan. Ramai dalam kalangan mereka mempunyai masalah kulit akibat faktor pemakanan tidak cukup zat. Wanita pun sama.

Mereka memborong losyen dan adunan solek (foundation) buatan China untuk menutup sebarang cacat cela pada wajah. Namun perkara ini sebenarnya sama saja di Dunia Barat, apabila wanita mengenakan solekan pada muka sebelum keluar bekerja. Ia tidak seharusnya menjadi tanda aras pada kesusahan di Korea Utara.

Tepat pada jam tengah hari, para pekerja Korea Utara keluar berehat. Makanan yang dijual di kantin memang murah… tetapi dalam murah pun, kena tengok balik apa yang dihidang. Kadang bubur. Kadang sup jagung.

Mereka akan makan di kantin kilang saja, bermakna tiada “lunchtime” dalam ekonomi negara. Kedai-kedai makan takkan diburu pada waktu tengah hari.

Dan orang ramai akan habis kerja bermula jam lima petang. Sebelum dibenarkan balik, mereka perlu menghadiri sesi komuniti dan sesi pembelajaran.

Dua sesi ini amat penting. Sesi komuniti adalah untuk berbincang urusan harian dan apa yang perlu dibuat esoknya. Tetapi sesi pembelajaran memang teras politik kepartian, yang mana semua mesti menyumbang sedikit sebanyak.

Ada saja perkara yang dibincangnya. Kadang mereka perlu mengkritik antara satu sama lain untuk membetulkan diri “supaya sumber negara tidak dibazirkan”.

Ini memang perkara biasa. Entahnya mereka rancang untuk kritik betul-betul untuk tunjuk mereka berkomited. Dan selepas selesai, mereka dibenarkan balik. Bagi yang suka masak sendiri, mereka perlu cepat. Kerana kicap, garam dan minyak selalu habis stok (French, 2014). Sabun dan ubat gigi pun begitu. Ada saja stok, semua pakat beli banyak-banyak.

Barangan mentah seperti daging memang jarang ada. Telur pula kadang ada; kadang tiada. Jadi rakyat Korea Utara bergantung pada beras dan tepung sahaja.

Yang ada anak-anak, mereka akan berpakat antara satu sama lain. Taburan sumber tenaga di Korea Utara tidak stabil. Jadi rakyat perlu berbincang dan baik dengan semua jiran. Bekalan elektrik kadangkala terputus.

Apabila satu bangunan bergelapan, bangunan yang lain akan ada elektrik. Mereka akan bertukar-tukar sebegitu rupa. Jadi waktu ini, kanak-kanak akan lari berselerakan ke rumah kawan (yang ada elektrik).

Dan semua ini perlu dibuat secara manual tanpa bantuan telefon. Kerana penggunaan telefon seolah-olah ditegah, terhad hanya pada penjawat awam untuk urusan rasmi sahaja.

RUJUKAN:

Buzo, A. (2020). Routledge Handbook of Contemporary North Korea. Routledge. Halaman 203.

Country Study. (2009). North Korea. Library of Congress. Halaman 138.

French, P. (2014, Mei 2). A day in the life of Pyongyang – how North Korea’s capital goes to work. The Guardian.


Kenapa Kami Meminati Avatar Kyoshi?

Dahulu, keempat-empat bangsa hidup bersama dengan aman. Tetapi, segala berubah kerana Bangsa Api menyerang. Hanya Avatar, penguasa empat unsur, mampu mengalahkan mereka. Bila dunia memerlukannya, dia menghilang.

Seratus Tahun Berlalu, saya dan abang saya telah menemui Avatar yang baharu. Seorang Pelentur Angin yang bernama Aang. Walaupun kemahiran Lenturan Anginnya hebat, dia tetap perlu belajar dengan gigih sebelum bersedia menyelamatkan orang lain.

Tetapi saya percaya yang Aang boleh selamatkan dunia.

Tanah, Api, Angin, Air.

Semasa kecil, ayah saya, Avatar Aang telah memberitahu saya akan bagaimana dia dan kawannya menamatkan Perang Seratus Tahun. Avatar Aang dan Dewa Api Zuko telah menukarkan Koloni Bangsa Api kepada Republik Bangsa Bersatu, tempat di mana pelentur dan bukan pelentur seluruh dunia boleh hidup aman dan damai.

Mereka menamakan tempat tersebut sebagai Bandar Republik. Avatar Aang telah melakukan banyak jasa dalam hidupnya. Namun sayangnya, masanya di dunia telah pun tamat. Sebagaimana kitaran musim, kitaran Avatar bermula kepada yang baharu.

PENGENALAN

Sesiapa yang mengikuti rancangan “Avatar: Pelentur Angin Terakhir (ATLA)” dan “Avatar: Legenda Korra (LOK)”, pastinya anda masih mengingati kedua-dua ayat tersebut. Kedua-dua ayat tersebut masing-masing dimainkan dalam ATLA dan LOK.

Ayat (1) diucapkan oleh Katara, salah seorang watak dalam ATLA manakala Ayat (2) diucapkan oleh Tenzin, salah seorang watak dalam LOK. Untuk pengetahuan, Tenzin adalah anak lelaki kepada Katara dan Aang.

ATLA mula ditayangkan dari 21hb Februari 2005 sehingga 19hb Julai 2008 manakala LOK dari 14hb April 2012 sehingga 19hb Disember 2014. Sepanjang tayangannya, siri tersebut mempunyai peminatnya di seluruh dunia. Tidak kurang juga yang bersitikamlidah kerananya.

Szeto, Yangchen, Kuruk, Kyoshi, Roku, Aang, Korra. Itu adalah kitaran Avatar yang diketahui setakat ini. Kitaran tersebut masing-masing adalah Api, Angin, Air, Tanah, Api, Angin, Air. Kewujudannya daripada Wan-Raava pada 9829 tahun Sebelum Pembersihan Nomad Angin (9829 BG).

Dalam banyak-banyak Avatar yang ada, sesungguhnya kami iaitu penulis sangat meminati Avatar Kyoshi. Persoalannya, mengapa kami meminati Avatar Kyoshi? Artikel ini akan menjawab sedikit persoalan kita.

LATAR BELAKANG KYOSHI

Kyoshi dilahirkan pada tahun 312 BG di sekitar Kerajaan Tanah. Beliau adalah anak kepada Jesa dan Hark. Untuk pengetahuan semua, Jesa dan Hark masing-masing adalah rahib Nomad Angin dan pencuri dari Kerajaan Tanah. Justeru, Kyoshi adalah anak kacukan Tanah-Angin.

ANTARA YANG TERKUAT

Antara sebab kenapa kami meminati Avatar Kyoshi adalah beliau seorang yang kuat. Barangkali beliau adalah antara yang terkuat dalam kalangan Avatar.

Ketika zaman Avatar Kyoshi, Maharaja Chin berusaha untuk meluaskan kuasanya. Kecuali Ba Sing Se, satu persatu kawasan dalam Kerajaan Tanah telah jatuh ke tangan Maharaja Chin.

Apabila tiba di Yokoyan, Maharaja Chin menyuruh penduduk menyerah kalah. Avatar Kyoshi tidak akan berganjak dari tempat beliau dibesarkan. Dengan bantuan Raava, Kyoshi berpisah dari tanah besar Kerajaan Tanah.

Avatar Kyoshi menggunakan Lenturan Tanah untuk membelah tanah. Menggunakan Lenturan Api dan Tanah yakni Lenturan Lahar untuk meleburkan tanah. Menggunakan Lenturan Angin untuk menolak Yokoyan menjauhi tanah besar Kerajaan Tanah.

Pulau Kyoshi berjaya dibentuk untuk menyelamatkan penduduk Yokoyan daripada penceroboh.

KYOSHI SEORANG PEREMPUAN

Antara sebab kenapa kami meminati Avatar Kyoshi adalah beliau seorang perempuan. Setakat ini, Kyoshi adalah antara beberapa Avatar yang dilantik dalam kalangan orang perempuan.

Menjadi sebati dalam kalangan SEGELINTIR masyarakat yang perempuan itu seorang yang lemah. Mereka dianggap sebagai di sebalik tabir dalam sepanjang lipatan sejarah, baik dunia animasi mahupun dunia sebenar.

Kyoshi berjaya keluar daripada stigma tersebut. Kekuatan beliau dihormati dan digeruni oleh segenap pihak, baik atasan dan bawahan, lelaki dan perempuan serta sebagainya.

KYOSHI SEORANG YANG NASIONALIS

Antara sebab kenapa kami meminati Avatar Kyoshi adalah beliau seorang yang Nasionalis. Menurut Kamus Dewan Edisi Keempat, “nasionalis” ditakrifkan sebagai “orang yang mencintai nusa dan bangsanya”.

Avatar Kyoshi sangat mencintai leluhurnya sebagai warga Kerajaan Tanah. Avatar Kyoshi hidup pada zaman pemberontakan rakyat Ba Sing Se terhadap Raja Tanah. Pemberontakan tersebut berjaya diselesaikan.

Avatar Kyoshi membuat satu perjanjian dengan Raja Tanah. Perjanjian Raja Tanah adalah baginda harus mendengar suara rakyat sepanjang pemerintahannya. Perjanjian Kyoshi adalah beliau bersetuju untuk melindungi budaya Ba Sing Se daripada kerosakan.

Avatar Kyoshi telah melatih sekumpulan elit Pelentur Tanah. Akhirnya, mereka berjaya menjadi seorang yang tangkas, licik dan banyak lagi. Kumpulan tersebut dikenali sebagai “Dai Li”. Dai Li pada asalnya diamanahkan untuk menjaga budaya ibu negara Kerajaan Tanah itu.

AVATAR PALING KEJAM

Antara sebab kenapa kami meminati Avatar Kyoshi adalah beliau seorang yang sangat kejam. Kyoshi barangkali adalah Avatar yang paling kejam dalam sejarah Avatar.

Pada hakikatnya, Avatar Kyoshi sanggup membuat apa sahaja supaya dunia menjadi aman. Walaupun terpaksa mengeluarkan roh pihak lawan daripada badannya.

Ini terbukti dengan Maharaja Chin. Sang penakluk Kerajaan Tanah dan penjatuh Raja Tanah. Avatar Kyoshi dianggap berjaya menyebabkan pemergian Maharaja Chin untuk selama-lamanya.

Dakwaan Avatar Kyoshi disanggah oleh penerusnya, Avatar Aang. Maharaja Chin pergi buat selamanya kerana kedegilannya dalam menjauhi kawasan yang tidak kukuh. Avatar Kyoshi menyanggahnya balik, beliau tetap akan mengeluarkan rohnya dengan paksaan walau apa cara sekalipun.

AKHIR KATA

Kesimpulannya, itu adalah antara sebab kenapa kami sangat meminati Avatar Kyoshi. Avatar Kyoshi akhirnya pergi buat selama-lamanya pda tahun 82 BG. Avatar Kyoshi berjaya hidup selama 230 tahun.

Kepada peminat Avatar Kyoshi, kenapa anda meminatinya? Kepada peminat Avatar lain, apakah sebab pilihan anda? Harap berikan ulasan anda di dalam ruangan ulasan di bawah.

RUJUKAN

Opening Sequence. Dicapai pada 23hb Julai 2020 dari https://avatar.fandom.com/wiki/Opening_sequence

Avatar: The Last Airbender. Dicapai pada 23hb Julai 2020 dari https://avatar.fandom.com/wiki/Avatar:_The_Last_Airbender

The Legend of Korra. Dicapai pada 23hb Julai 2020 dari https://avatar.fandom.com/wiki/The_Legend_of_Korra

Kyoshi. Dicapai pada 23hb Julai 2020 dari https://avatar.fandom.com/wiki/Kyoshi

Dewan Bahasa Dan Pustaka: Nasionalis. Dicapai pada 23hb Julai 2020 dari http://prpm.dbp.gov.my/cari1?keyword=nasionalis


Oreng@Ilut Etnik Penan

– Seruling Mulut Dan Tangan Masyarakat Penan, Sarawak

BERBICARA mengenai peralatan alat muzik tradisional yang ada di dalam masyarakat Sarawak sebut sahaja sape sudah terkenal seantero dunia malah sekarang sudahpun membarisi persembahan acara-acara bertaraf dunia.  Malah tarian-tarian tradisional seperti Ngajat bagi masyarakat Iban, Tarian Beuh bagi Bidayuh dan Datun Julud untuk Kaum Orang Ulu sememangnya antara seni tari yang global sekarang.

Untuk konteks etnik Penan iaitu salah satu pembentuk masyarakat berbilang kaum dan agama di Sarawak sudah tentu amat kurang kita mengetahui mengenai mereka.  Baik dari tarian mahupun alat muzik tradisional mereka yang mana jika diikutkan sejarah mereka adalah antara yang terawal sekali dijejaki pernah ada di Borneo. Walau tidak banyak publisiti namun hakikatnya etnik Penan itu tidak pernah kurang dengan seni budaya mereka dan keunikannya juga tidak pernah kalah dengan etnik-etnik yang pelbagai di Sarawak Bumi Kenyalang.

Oreng atau Ilut merupakan alat muzik tradisional masyarakat Penan yang begitu unik sekali untuk kita ketengahkan.  Ini kerana jika disamakan dengan peralatan muzik moden yang sering dimainkan di dunia barat ianya hampir saja dengan instrumen yang dikenali dengan nama “jaw harp”.  Bezanya jika di dunia barat ianya boleh dimainkan oleh mana-mana jantina tetapi untuk masyarakat Penan pula, Oreng atau Ilut itu hanya jantina wanita yang boleh memainkannya.

Umum mengetahui betapa masyarakat Penan itu begitu menghormati alam semulajadi dan setiap bibit penghidupan mereka sehingga ke hari ini masih lagi dikuasai oleh kepercayaan seperti itu.  Dan kerana suatu waktu dahulu, etnik Penan ini terkenal dengan berburu di hutan belantara sebagai mata pencarian mereka maka ianya juga sinonim dengan kepercayaan mengenai hanya wanita sahaja dibenarkan untuk memainkan oreng.  Sekiranya ada jantina lelaki yang memainkannya adalah dipercayai mereka akan sesat di hutan yang mana sesuatu yang agak mustahil bagi etnik yang terkenal dengan berburu ini.

Jangan pandang sipi-sipi untuk menjadi seorang pakar di dalam meniup seruling mulut dan tangan ini kerana ianya tidaklah semudah yang disangka.  Di dalam tiupan Oreng harus ada kelembutannya agar ianya boleh memberi impak kepada setiap halwa telinga yang mendengarnya.  Masyarakat Penan mempercayai bahawa setiap irama atau nada Oreng yang dimainkan sebenarnya mampu mengukir rasa dalaman setiap peniupnya samada di dalam emosi gembira mahupun kesedihan.

Mungkin ramai antara kita tidak pernah mendengar Oreng ini dimainkan kerana ianya tidak begitu diketengahkan dan yang lebih membimbangkan dikatakan yang pakar-pakar peniup Oreng hanya dikalangan warga emas masyarakat Penan.  Ini kerana generasi muda mereka tidak begitu berminat untuk mempelajarinya.

Harus ada satu mekanisma yang pro-aktif bagi memastikan alunan Oreng atau Ilut ini akan dimainkan sampai bila-bila kerana ini merupakan satu warisan yang harus kita pertahankan.  Janganlah satu hari nanti kita hanya mampu melihat Oreng dengan peniupnya di dalam gambar-gambar vintage ataupun “youtube”, itupun jikalau pernah ada yang merakamnya.

Tidak kenal maka tidak cinta.
-HB-

#KamekSayangSarawakBah!

Kredit gambar: CJ.MY

Rujukan:
1.  Citizen Journalist Malaysia, 16 Mei 2012 oleh Gayut Lim
http://cj.my/post/64555/keunikan-alat-muzik-masyarakat-penan/
2.  Penan Music
Penan Music


Rangka Kuda Tanpa Kepala Ditemui Di Knittlingen

Baru-baru ini, sekumpulan pakar arkeologi Jerman membuat satu penemuan aneh di sebuah perkuburan Zaman Pertengahan di Knittlingen, Jerman. Kumpulan pakar dari Pejabat Arkeologi dan Pemuliharaan Monumen Negeri, Majlis Wilayah Stuttgart menemui rangka seekor kuda yang telah dipenggal dalam kubur seorang kesatria yang berusia 1,400 tahun.

Dengan melihat Knittlingen dan kawasan sekitarnya, kawasan itu pernah menjadi sebahagian jajahan takluk kerajaan Merovingian. Merovingian merupakan sebuah dinasti Frankish yang memerintah dari 450 hingga 751 Masihi dan menguasai sebahagian besar Perancis dan Eropah Tengah.

Pakar arkeologi Dr Folke Damminger percaya kuda yang dipenggal ini merupakan sebahagian daripada harta milik kesatria itu yang ditanam bersamanya. Selain rangka kuda yang dipenggal, pasukan pengkaji turut menemui sebilah pedang bermata dua yang dipanggil spatha dan sebilah lembing. Bagaimanapun, lokasi kepala kuda tersebut masih tidak diketahui.

Kawasan perkuburan lama yang terletak di barat Knittlingen ini ditemui pada 1920 semasa kerja-kerja pembinaan landasan keretapi dijalankan di situ. Bagaimanapun, projek tersebut dibatalkan susulan penemuan kawasan perkuburan berkenaan.

Dr Damminger percaya kesatria ini merupakan sebahagian daripada rantaian perintah Dinasti Merovingian dengan raja sebagai ketuanya. Ini bermakna sekiranya pemerintah Merovingian terlibat dalam sebarang aktiviti ketenteraan, maka kesatria itu wajib mengikutinya ke medan perang. Disebabkan statusnya sebagai kesatria dan bangsawan, kerja-kerja aktiviti pertanian yang diusahakan di tanahnya dibuat oleh para pekerja.

Dr Damminger juga percaya aturan rangka kuda dalam kubur kesatria itu dibuat atas arahan waris si kesatria. Ini bagi menonjolkan status sosialnya dan waris sebagai bangsawan. Selain itu, ia dapat memperkukuh dakwaan untuk mengekalkan gelaran bangsawan yang dikurniakan oleh pemerintah Merovingian kepada mereka.

Kubur kesatria era Merovingian bukan satu-satunya rangka yang ditemui di perkuburan Knittlingen. Daripada 110 buah kubur yang diekskavasi, sebahagian diberi upacara pengebumian ringkas, Manakala sebahagian lagi mempunyai ruang kubur yang besar dan diletakkan dalam keranda kayu.

Seperti kubur kesatria yang mereka temui, kebanyakan kubur kesatria dan tentera ditanam bersama senjata mereka seperti pedang, perisai dan kepala anak panah. Ada pula yang dikebumikan bersama barangan mewah seperti penemuan kerongsang emas dalam kubur seorang wanita. Selain barang kemas mahal, mereka turut menemui pisau, bekas seramik, sikat dan mangkuk gangsa dipercayai bagi memenuhi keperluan si mati untuk mengharungi alam barzakh.

Kebanyakan kubur yang ditemui disusun mengikut barisan kubur biasa. Tetapi bagi kubur golongan elit, mereka dikebumikan dalam sebuah parit berbentuk bulatan tanpa mengikut aturan. Menurut pasukan pengkaji, pengebumian untuk mereka jauh lebih mewah daripada golongan elit era akhir abad ketujuh. Dr Damminger berspekulasi ia berlaku sama ada kerana kemakmuran wilayah yang berkurangan atau cara pengebumian berbeza untuk golongan elit ketika itu.

Selain penemuan-penemuan era Merovingian, pasukan pengkaji turut menemui serpihan-serpihan seramik Zaman Neolitik yang bertarikh 5000 hingga 4500 SM. Ini menunjukkan pada masa silam, kawasan sekitar Knittlingen ialah kawasan petempatan lama yang subur.

Ketika ini, fokus pasukan pengkaji ialah mengkaji rangka kuda tanpa kepala dan tuannya. Ini bagi membolehkan mereka mengetahui punca kematiannya, usia sebenar si kesatria semasa kematiannya dan keadaan kesihatan semasa hayatnya. Kesemua penemuan di Knittlingen akan dibawa ke Rastatt, Stuttgart untuk kajian lebih lanjut.

RUJUKAN

Randall, I. (2022, 2 Februari). A-neigh-zing find! Mysterious headless HORSE skeleton is discovered in a medieval graveyard in Germany alongside the remains of its rider. Daily Mail.

Sumber gambar: Pejabat Arkeologi dan Pemuliharaan Monumen Negeri, Majlis Wilayah Stuttgart/Folke Damminger


Perang Pulau Salang 1810: Kedah Lawan Burma

Pulau Salang atau sekarang dikenali sebagai nama Phuket, Thailand sebenarnya mempunyai hubungan secara langsung dari segi sejarah dengan Kerajaan Kedah suatu waktu dahulu. Di ketika Kerajaan Kedah menjadi salah satu Kerajaan yang tunduk kepada kekuasaan Siam ianya menghantar ufti berbentuk bunga emas dan perak kepada Kerajaan Siam. Namun begitu Kerajaan Kedah bukanlah ditadbir secara langsung oleh Siam sebaliknya Kedah diurus oleh satu lagi Kerajaan lama iaitu Kerajaan Legor dibawah pemerintahan Nakhorn Sri Tammarat.

Dikatakan pemerintahan Kerajaan Legor pula tidak menang tangan untuk menguruskan wilayah yang besar maka atas keizinan Siam juga maka Kedah dititipkan kepada Kerajaan Senggora iaitu Songkla sekarang untuk menguruskan Kedah. Atas pengaruh dan hubungan baik antara Senggora dengan seorang putera raja Kedah ini maka baginda mampu naik takhta sebagai Sultan Kedah iaitu Sultan Ahmad Tajuddin Halim Syah yang memerintah daripada tahun 1804 hingga 1843.

Dalam pada itu sebenarnya jauh sebelum Sultan Ahmad Tajuddin menaiki takhta, wilayah Pulau Salang sebenarnya dimiliki oleh Kedah itu sendiri. Ianya berlaku ketika pemerintahan Sultan Muhammad Jiwa yang menaiki takhta pada tahun 1710 hingga 1718. Pada ketika itu Kedah telah awal-awal lagi menguasai keseluruhan batasan darat dan air antara Pulau Salang sehingga membentang ke Pulau Pinang. Di ketika inilah dikatakan rakyat Kedah begitu makmur sehingga mampu membuka lombong-lombong bijih timah serta memungut sarang burung dan juga mengumpul siput laut untuk menjadi sumber ekonomi mereka.

Apabila Siam mula menunjukkan taringnya akhirnya Pulau Salang diambil oleh Kerajaan Siam secara langsung hanya kerana sumber galiannya yang berharga. Namun begitu rakyat Kedah dibenarkan untuk menjalankan aktiviti ekonomi di gugusan pulau seperti di Ranong, Murgi, Takuapa, Salang, Terang, Teratau, Langkawi Langu, Pangnga dan Setol dengan syarat setiap penghasilan harus dibahagikan dengan Kerajaan Siam.

Atas hal ini telah memungkinkan Kerajaan Burma atau Kerajaan Ava dibawah pemerintahan Raja Bodawphaya yang merupakan raja keenam dari Dinasti Alaungpaya Kerajaan Ava ingin menyekat penguasaan Siam keatas kerajaan Melayu di sekitarnya contohnya Kedah. Bagi Raja Bodawphaya hanya dengan mendapatkan Pulau Salang maka Kerajaan Ava akan berkuasa penuh atas perusahaan bijih timah serta mampu menyekat bekalan bahan letupan dan senjata yang dibekalkan dari Teluk Benggala untuk sampai ke Siam. Dengan cara ini, sudah tentu Siam akan bertambah lemah.

Sekitar tahun 1785, atas titah daripada Raja Bodawphaya, panglima perangnya yang tersohor iaitu Atwinwun telah bertindak menyerang Pulau Salang. Percubaan serangan Ava ini beberapa kali Berjaya dipatahkan oleh Siam sehinggalah pada tahun 1810 akhirnya Ava Berjaya juga menduduki Pulau Salang. Pada ketika inilah hal pertama yang dilakukan Atwinwun adalah menghantar utusan kepada Sultan Ahmad Tajuddin agar bersama-sama Ava dan keluar daripada belenggu Siam. Di ketika itu juga Atwinwun meminta Kedah untuk tidak lagi menghantar bunga emas dan perak kepada Siam sebaliknya kepada Ava. Dan sebagai galang gantinya, Ava akan memberi perlindungan kepada Kedah daripada serangan Siam kelak.

Namun begitu, Sultan Ahmad Tajuddin bukanlah seorang Sultan yang mementingkan dirinya sendiri lebih-lebih lagi sejak tahun 1808 lagi sebenarnya Sultan Ahmad Tajuddin telah memberikan seribu alasan untuk tidak turut serta di dalam perang Siam dengan Kerajaan Petani. Pada ketika itu dikatakan di sempadan Kedah sendiri terdapat beribu-ribu askar dari Senggora yang berkhemah di dalam proses untuk memberi tekanan kepada Kerajaan Petani. Jadi sekiranya Sultan Ahmad Tajuddin membalas tawaran daripada Atwinwun ini sudah tentu, Kedah akan mendapat bala yang lebih besar.

Maka perutusan dari Atwinwun itu dibalas oleh Sultan Ahmad Tajuddin dengan berhati-hati umpama menarik rambut di dalam tepung. Rambut jangan putus tepung jangan berselerakkan. Di dalam perutusan balas itu, Sultan Ahmad Tajuddin hanya memperkatakan tentang ucapan tahniah serta memuji-muji kekuatan Kerajaan Ava sahaja tanpa menyatakan persetujuan atas usulan daripada Atwinwun itu. Ini semua dilakukan untuk memastikan bahawa Siam tidak akan syak wasangka kepada Kedah.

Tanpa Sultan Ahmad Tajuddin ketahui sejak dari awal lagi iaitu pada tahun 1808, Siam sebenarnya telah mulai mencurigai tindak tanduk pemerintah Kedah lebih-lebih lagi apabila Sultan Ahmad Tajuddin sama sekali tidak mahu menyertai angkatan perang Siam ke atas Petani. Oleh kerana itu apabila Ava berkuasa di Pulau Salang, Siam sudah mula berasa was-was kerana Siam khuatir, Kedah akan berpaling daripada mereka. Dan kerana itulah, Siam mengeluarkan titah perintah kepada Kedah untuk menghalau bala tentera Kerajaan Ava dibawah pimpinan Atwinwun daripada bumi Salang secepat mungkin.

Oleh kerana Sultan Ahmad Tajuddin tiada pilihan untuk berdolak-dalih lagi dan tidak mahu Kedah terus dikatakan tidak setia pada Siam yang sudah tentu akan memberi nasib buruk kepada Kedah kelak maka baginda telah menghantar 100 buah perahu dengan seribu orang satria dari Kedah dibawah pimpinan Dato Laksamanya menyerang Salang pada tahun 1810 itu juga. Maka bertempurlah panglima dan kesatria dari Kerajaan Kedah dengan tentera Ava dibawah pimpinan Atwinwun yang juga panglima Ava yang tersohor namanya di dalam proses perluasan empayar Kerajaan Ava pada masa itu.

Di dalam taktik strategi perang di Pulau Salang ini sudah tentu Sultan Ahmad Tajuddin dibawah pimpinan Dato Laksamananya mempunyai kelebihan kerana di Pulau Salang rata-ratanya diduduki oleh rakyat Kedah pada asalnya telah memberikan sumber informasi yang berguna. Dikala inilah rakyat Kedah di Pulau Salang telah menyalurkan segala pengetahuan mereka tentang Pulau Salang sehinggalah tentera Ava dibawah Atwinwun Berjaya dihalau keluar daripada Pulau Salang dengan sedikit sahaja jumlah korbannya di pihak Kedah. Dikatakan kerana tidak dapat lagi bertahan di Pulau Salang, Atwinwun dengan bala tentera Ava sendiri cabut lari di medan perang dengan meninggalkan peralatan perang mereka di Pulau Salang.

Sejarah Perang Pulau Salang 1810 ini menyaksikan bagaimana sebuah Kerajaan Melayu yang bernama Kerajaan Kedah telah Berjaya mengusir tentera Ava sendirian walaupun tanpa bergabung dengan mana-mana kerajaan-kerajaan yang berpihak kepada Siam suatu waktu dahulu. Sebenarnya Kedah sendiri adalah satu kerajaan Melayu yang kuat yang sudah tentu mempunyai taktik peperangannya yang tersendiri yang boleh menggoyah kerajaan asing yang lain.

Rujukan:

1. Mohammad Yusuf Hashim. Buku bertajuk: Syair Sultan Maulana 1812. Dicetak semula oleh Dato Wira Dr. Mohd Shariff bin Abu Samah . Penerbit: Universiti Malaya

2. Liaw Yock Fang. Buku bertajuk: A History Of Classical Malay Literature

3. A Malay Ballad From Kedah: The Naval Battle For Phuket
http://britishlibrary.typepad.co.uk/asian-and-african/2014/02/malay-ballad-from-kedah-the-naval-battle-for-phuket.html


Etimologi Nama Benua

Afrika

Rom Purba telah menggunakan nama “ Africa terra “ yang bermaksud Tanah Afri untuk kawasan di bahagian utara benua yang pada hari ini terletaknya negara Tunisia. Asal perkataan Afer mungkin berasal daripada perkataan Phonesia iaitu afar ( debu ) yang merupakan nama suku Afri yang mendiami bahagian utara Afrika , di sekeliling kawasan bernama Carthage (Tunisia); perkataan Greek iaitu aphrike (tanpa kesejukan); atau perkataan Latin iaitu aprica (panas terik).

Permulaannya, orang Rom hanya merujuk Afrika kepada kawasan di sekitar Tunisia namun nama tersebut kemudiannya diperluaskan apabila daerah seperti Tripolitania, Numidia, Mauretania dan Caedariensis telah dimasukkan ke dalam kawasan Diocesis Afrika disebabkan pengstrukturan semula pentadbiran yang dibuat oleh Diocletian. Setelah itu, apabila Justinian I menguasai semula kawasan bekas jajahan Empayar Rom Barat, semua kawasan bermula daripada Sungai Chelif sehingga ke Teluk Sidra telah ditakluki oleh Empayar Byzantine dan dikenali sebagai “ Exacharte of Africa “. Pada Zaman Pertengahan, orang Eropah telah meningkatkan pengetahuan mereka mengenai saiz benua Afrika dan mereka akhirnya mewakilkan Afrika sebagai satu benua yang baru.

Amerika

Nama benua Amerika diambil daripada nama seorang pengembara Itali, Amerigo Vespucci atau dalam Latin, Americus Vespucius. Vespucci mengikuti 4 kawannya mengembara di sepanjang pesisir pantai Venezuela dan Brazil. Beliau merupakan orang pertama yang mengemukakan pandangan bahawa daratan di bahagian Barat yang baru terokai ini merupakan sebuah benua. Sebagai penghargaan, pelukis peta pertama Amerika yang berbangsa Jerman, Martin Waldseemuller telah menamakan benua tersebut sempena nama Vespucci.

Teori lain telah dikemukakan oleh Alfred Hudd bahawa perkataan Amerika berasal daripada perkataan Amerike atau ap Meryk, berdasarkan manuskrip yang hilang di mana Alfredd menyatakan beliau pernah melihat manuskrip tersebut.

Antartika

Nama Antartika berasal daripada perkataan Greek iaitu antarktikos, daripada anti dan arktikos  yang membawa maksud “ bertentangan kepada Artik ( Utara ) “. Arktikos berasal daripada Arktos, nama Greek bagi beruang besar Ursa Major, yang hanya boleh dilihat Hemisfera Utara.

Asia

Perkataan Asia berasal daripada perkataan Greek purba iaitu “ Aoia “, yang diperkenalkan oleh Herodotus pada 440 sebelum Masihi yang merujuk kepada Anatolia ( Turki ) dan Empayar Parsi. Nama tersebut datang daripada orang Hittite bernama Assuwa, di mana nama tersebut digunakan untuk merujuk kepada bahagian tebing timur Laut Aegean.

Dua kemungkinan kenapa nama tersebut dipilih adalah perkataan tersebut berasal daripada kata dasar bagi Aegean iaitu Asis bermaksud berlumpur dan berkelodak yang merujuk kepada tebing di sebelah timur Laut Aegean. Selain itu, kemungkinan yang kedua ialah Asia merupakan kata dasar bagi kata pinjaman Semitik iaitu Asu ( terbit / cahaya ) yang merujuk kepada arah matahari terbit, dan Asia boleh ditafsirkan sebagai tanah di bahagian timur.

Eropah

Nama Eropah diperolehi daripada perkataan Latin iaitu Europa yang berasal daripada perkataan Greek eurys ( lebar/luas ) dan ops ( muka ). Dalam mitologi Greek, Europa merupakan nama anak perempuan Raja Phoenician bernama Agenor ( Phoenix )

Ernest Klein menyatakan kemungkinan yang lain ialah Eropah berasal daripada kata dasar Sumeria dan Semitik purba iaitu Ereb yang bermaksud kegelapan atau keturunan yang merujuk kawasan barat yang mempunyai hubungan iaitu daripada Mesopotamia, Tebing Levantine, Anatolia dan Bosporus. Terma ini bermaksud tanah matahari terbenam atau umumnya tanah di bahagian barat.

Oceania

Oceania berasal daripada perkataan Inggeris “ ocean “ yang bermaksud jumlah air yang besar. Perkataan tersebut berasal daripada perkataan Greek iaitu okeanos, bermaksud sungai besar atau laut yang meliputi bumi.

RUJUKAN

–www.etymonline.com

–www.todayifoundout.com/index.php/…/the-origin-of-the-names-of-the-continents/


Lemang Makanan Segera Masyarakat Melayu Silam

Tengah malam kalau lapar je pasti Maggi kari dalam gobok akan dimasak untuk mententeramkan perut yang sedang screamo.

Nasib baik nak masak maggi ni mudah dan cepat, dah nama pun makanan segera.

Tetapi macam mana pula dengan masyarakat silam kalau malam perut lapar, mereka ada makanan segera ke?

Jawapannya adalah ada dan salah satu adalah lemang.

Macam mana pula lemang ini boleh jadi makanan segera? Sebelum itu kita telusuri dulu bagaimana lemang boleh wujud dalam masyarakat kita.

Lemang dikatakan telah wujud apabila orang Melayu-proto dan Melayu-deutro telah membawa amalan nasi yang dimasak dalam buluh ke Asia Tenggara.

Hal ini dapat dibuktikan lagi apabila amalan memasak nasi di dalam buluh turut wujud dalam kalangan orang asli di Semenanjung Tanah Melayu dan orang Dayak di Borneo.

Bagi masyarakat Indonesia pula, lemang telah wujud apabila seorang ulama iaitu Sheikh Burhanuddin ingin menyebarkan Islam di tanah Minangkabau. Kunjungan dia ke sana telah dijamu dengan pelbagai jenis makanan.

Masalahnya dia sangat bimbang akan status halal makanan tersebut kerana penduduk di situ belum Islam. Jadi apa yang Sheikh Burhanuddin buat adalah perintahkan kepada penduduk untuk mencari buluh, daun pisang dan kelapa tua untuk hasilkan lemang.

Bermula dari peristiwa itu, lemang telah dijadikan sebagai makanan rasmi bagi perayaan besar Islam sebagai simbolik penghasilan makanan halal.

Walau bagaimanapun, Sheikh Burhanuddin tidak boleh dijadikan sebagai orang pertama menghasilkan lemang. Hal ini kerana dia diketahui berasal daripada Guguak Sikaladi yang merupakan kerajaan terawal Melayu-deutro. Jadi berkemungkinan besar Sheikh Burhanuddin sudah biasa memasak nasi di dalam buluh.

Bertitik tolak dari situ, lemang terus menjadi makanan tradisi dalam masyarakat Minangkabau sehingga tersebar di seluruh Indonesia.

Apa-apapun rekod rasmi keberadaan lemang di Kepulauan Melayu adalah pada tahun 1852 di tanah Batak, 1864 di Semenanjung Tanah Melayu, 1873 di Minangkabau dan 1900 di Bangkahulu.

Kembali kepada persoalan asal iaitu macam mana lemang boleh dijadikan makanan segera oleh masyarakat Melayu silam?

Suatu ketika dahulu leluhur orang Melayu menjadikan memungut hasil hutan sebagai antara sumber ekonomi utama.

Bermakna kalau nak cari makan untuk keluarga memang kena masuk hutan berhari-hari lamanya. Masuk hutan pula tidak boleh bawa tangan kosong sahaja dan mesti ada kelengkapan seperti makanan.

Tapi dulu masa ada maggi dan makanan dalam tin.

Maka alternatif yang wujud adalah makanan seperti lemang kerana mudah dibawa dan tahan lama.

Selain itu, penggunaan buluh untuk menghasilkan lemang dikaitkan dengan sifat kreatif leluhur kita. Apabila sudah berada di hutan, nak masak nasi memang susah sebab perlu ada periuk.

Sebagai gantinya leluhur kita telah menggunakan buluh yang diletakkan air dan daun pisang untuk dibakar agar menjadi nasi. Penggunaan daun pisang pula digunakan agar nasi tidak terlekat di dinding buluh.

Mungkin dari dua kombinasi ini lemang mula wujud sebagai makanan tradisi sejak abad ke-9 sehinggalah menjadi idaman wajib ketika menjelangnya raya.

Hari ini lemang sudah tidak boleh lagi dianggap sebagai makanan segera kerana penghasilannya agak renyah.

Tapi berterima kasihlah kepada leluhur kita kerana hari raya nanti kita dapat nikmati makanan segera silam.

RUJUKAN:

Nfn Refisrul. (2019). Fungsi lemang dalam upacara perkawinan suku Besemah di Kabupaten Kaur Provinsi Bengkulu. Jurnal Penelitian Sejarah dan Budaya, 5(2), 235-256.

Tania Yovani. (2019). Lamang tapai: The ancient Malay food in Minangkabau tradition. Journal of Ethnic Foods,  6(22).


Chichen Itza: Kota Maya Purba Yang Dibina Di Atas Gerbang Ke Alam Kematian

Chichen Itza adalah sebuah kota Maya purba yang terletak di bahagian utara Semenanjung Yucatan, Mexico. Diperkirakan bahawa kota ini ditubuhkan sekitar kurun ke-6 Masihi. Namun, namanya hanya mula mencapai puncak persada pada beberapa kurun kemudian. Pada fasa awal era pasca-klasik Maya yang berlangsung sekitar kurun ke-10 hingga kurun ke-13M, Chichen Itza mendominasi Semenanjung Yucatan.

Kegemilangan kota berkenaan dapat dilihat menerusi monumen-monumen agung yang dibina oleh para pemerintahnya. Sewaktu ketibaan penjajah Sepanyol pada kurun ke-16, sebahagian besar Chichen Itza sudah pun ditinggalkan. Bermula pada kurun ke-19, tapak ini diteroka dan diekskavasi oleh ahli-ahli arkeologi. Selain menjadi tapak arkeologi yang agak aktif, Chichen Itza juga menempa nama sebagai salah sebuah destinasi pelancongan terkemuka di Mexico.

ASAL-USUL NAMA CHICHEN ITZA

Nama Chichen Itza datang daripada kombina tiga perkataan Maya. Chi membawa maksud ‘mulut’ atau ‘muncung’. Chen bermaksud ‘perigi’ dan Itza pula adalah nama kumpulan etnik Maya yang menetap di tapak berkenaan. Oleh kerana itu, nama kota purba tersebut bolehlah dimengertikan sebagai ‘mulut perigi warga Itza’. Perkataan Itza juga boleh diterjemahkan sebagai ‘ahli-ahli magis air’. Hal ini kerana Itza itu sendiri merupakan gabungan perkataan itz yang bermaksud magis dan a yang bermaksud air.

Chichen Itza ditubuhkan pada kurun ke-6 Masihi oleh masyarakat Maya yang mendiami Semenanjung Yucatan sejak zaman pasca-klasik (1500SM hingga 300M). Dijumpai bukti bahawa pada kurun ke-10 Masihi, kota tersebut dis3rang oleh orang luar. Sekitar masa yang sama itu jugalah kota-kota Maya di selatan ikut tumbang.

Walau bagaimanapun, identiti penyerang tersebut tidak dapat dipastikan. Sebahagian sejarahwan menuding pada Itza. Ada pula yang menyebutkan bahawa masyarakat Maya yang terpengaruh dengan Toltec dari Mexico Tengah yang bertanggungjawab ke atas s3rangan-s3rangan itu. Bahkan ada juga yang menamakan Toltec itu sendiri.

Cuma apa yang menariknya, di dalam Kitab Chilam Balam (‘Chilam Balam’ membawa maksud ‘Rahsia-Rahsia Ahli Nujum’) disebutkan bahawa sebelum ketibaan Itza, kota Chichen Itza dikenali dengan nama lain.

Namun, lantaran tiada ortografi piawai tunggal bagi Yucatec Maya, maka nama asal bagi kota itu disebutkan dengan bermacam variasi seperti Uuc Yabnal, Uuc Habnal, Uuc Hab Nal, atau Uc Abnal. Uuc atau Uc membawa maksud ‘tujuh’, manakala yab dan ab masing-masing boleh diertikan sebagai ‘banyak’ dan ‘sejenis buah’.

CENOTE KERAMAT: LUBANG BENAM RITUAL MENJADI GUDANG KHAZANAH ARKEOLOGI

Salah satu faktor yang mendorong kepada penubuhan petempatan di Chichen Itza adalah kewujudan beberapa buah cenote di sana. Cenote merupakan lubang benam semula yang berfungsi sebagai sumber air.

Memandangkan di wilayah utara Yucatan agak gersang dan kawasan pedalamannya pula tidak banyak sungai, cenote memainkan peranan penting dalam kelangsungan hidup masyarakat yang menetap di sana. Cenote yang paling masyhur di Chichen Itza adalah Cenote Sagrada atau Cenote Keramat, yang terbentuk akibat runtuhan gua di batu kapur.

Sebagaimana yang dapat kita lihat pada namanya, Cenote Keramat bukan sekadar membekalkan air, tetapi ia juga mempunyai signifikasi dari sudut ritual. Menurut sumber-sumber bertulis pada era Sepanyol, masyarakat Maya menyimpan barangan mewah dan mengorbankan manusia di cenote sebagai cara memuja Chaac si dewa hujan Maya.

Seiring peredaran masa, perkara ini berjaya dibuktikan oleh para penyelidik apabila banyak barangan mewah ditemui di dasar cenote. Sebagai maklumat tambahan, Cenote Keramat dianggap sebagai salah sebuah simpanan harta karun paling besar di benua Amerika pada era pra-Columbia.

Memasuki kurun ke-20, cenote berkenaan mula diselidiki secara giat oleh ahli-ahli arkeologi. Misalnya pada tempoh antara 1904 dan 1910, sebuah projek pengorekan yang agak kontroversi di jalankan oleh ahli arkeologi dari Amerika, Edward Herbert Thompson. Projek ini berjaya menemukan sejumlah besar artifak, termasuklah tembikar, barangan emas, dan barangan jed. Selain itu, rangka manusia yang mempunyai kesan korban ritual turut ditemui.

MENELUSURI SEJARAH KOTA MENERUSI SENI BINA

Sebagaimana yang disebut sebelum ini, Chichen Itza ditubuhkan pada kurun ke-6 Masihi namun kemudiannya dikuasi oleh orang asing. Kesan perubahan penghuni kota ini tampak secara fizikal pada struktur-struktur yang kekal hingga kini. Sebelum kedatangan Itza, warga Chichen Itza membina bangunan-bangunan mereka dalam suatu ciri seni bina yang dikenali sebagai Puuc.

Gaya ini dinamakan bersempena Perbukitan Puuc yang terletak di barat daya Chichen Itza dan beberapa cirinya dapat dilihat dengan ketara. Sebagai contoh, bangunan-bangunan Puuc lazimnya menghadap ke arah dataran kota dan berkelompok dalam paksi utara-selatan. Selain itu, bangunan-bangunan Puuc dapat dicirikan menerusi terasnya yang dibuat daripada batu dan plaster, lalu dilitupi oleh batu-batu yang ditempa rapi.

Bangunan-bangunan di Chichen Itza yang dibina dengan gaya Puuc terletak di bahagian selatan plaza utama, tepatnya di kawasan yang kini dikenali sebagai Chichen Viejo (Chichen Lama). Struktur-struktur di Chichen Lama diandaikan sebagai yang tertua di tapak berkenaan.

Antaranya seperti el Caracol, la Iglesia, dan Akabtzib. El Caracol yang bermaksud ‘siput’ meraih nama bersempena tangga batu berpusar yang ada di dalamnya. Struktur tersebut turut terdiri daripada bangunan bulat (yang menempatkan tangga itu tadi) pada platform berbentuk petak dan ia berfungsi sebagai balai cerap.

La Iglesia pula membawa maksud gereja dan ia merupakan sebuah kuil kecil yang dihiasi dengan topeng-topeng Chaac. Sementara itu, Akabtzib atau ‘Rumah Tulisan Gelap’ adalah kediaman pentadbir kota. Nama Akabtzib diambil daripada ukiran glif yang ditemui di salah sebuah pintu yang terdapat di struktur berkenaan. Pada masa dahulu, bangunan itu dikenali sebagai ‘Rumah Rata dengan Bilik-Bilik Yang Banyak’.

KUIL KUKULCAN: PIRAMID BERTINGKAT MESOAMERIKA DI TENGAH-TENGAH CHICHEN ITZA

Walau bagaimanapun, monumen-monumen masyhur di Chichen Itza hanya dibina pada era ketibaan penjajah asing. Antaranya termasuklah El Castillo, Gelanggang Bola Besar, dan Kuil Pahlawan. El Castillo yang membawa maksud ‘istana’ tanpa dapat dinafikan merupakan monumen yang paling menonjol di Chichen Itza. Struktur yang turut dikenali sebagai Kuil Kukulcan ini terletak di tengah-tengah kota. Mercu kuil ini diperikan lagi apabila ia menjadi struktur paling tinggi di Chichen Itza.

Struktur piramid ini sendiri memiliki ketinggian mencecah 24m (78.7 kaki), manakala kuil yang terletak di puncak platformnya pula mempunyai ukuran tinggi 6m (19.7 kaki). Maka, monumen ini secara keseluruhan memiliki ketinggian 30m (98 kaki). Lebih daripada itu, Kuil Kukulcan juga merupakan kuil terbesar di Chichen Itza, dengan setiap sisi tapaknya berukuran 53.3m (174.9 kaki).

Kuil Kukulcan bukan hanya megah dari segi saiznya, tetapi juga kegeniusan matematik dalam seni binanya. Menurut legenda, Kukulcan (Quetzalcoatl versi Maya) akan mengunjungi kuil berkenaan sebanyak dua kali dalam setahun, tepatnya swaktu malam dan siang seimbang. Dewa tersebut kemudian akan menghadap para pengikutnya, memberi kurnia kepada mereka, dan terus membawa diri ke wadah mandian keramat.

Usai mandi di sana, Kukulcan akan melanjutkan perjalanan ke Alam Kematian. Kuil Kukulan memang dibina dalam keadaan supaya apabila ekuinoks menjelma, mereka yang mengunjungi kuil akan dihidangkan dengan panorama cahaya dan bayang-bayang yang mengagumkan.

Pada hari-hari tertentu, tujuh bayang piramid akan muncul bersebelahan anak tangga, bermula di bahagian atas lalu menurun ke bawah menuju ke batu gergasi Kukulcan selama lima jam.

Kemudian, bahagian puncak dan dasar piramid seolah-olah terhubung dek bayang-bayang selama 45 minit, sebelum bayang itu tadi menurun dan hilang secara perlahan-lahan. Bagi masyarakat Maya purba, fenomena ini merupakan bukti yang mengesahkan legenda berkenaan. Tambah menarik, pada era moden, fenomena ini dicipta semula pada setiap malam sekaligus para pelancong tidak lagi perlu menunggu ekuinoks untuk menyaksikannya.

GELANGGANG BOLA DAN KUIL SERIBU PAHLAWAN

Di bahagian barat laut Kuil Kukulcan, terletak suatu monumen yang dikenali sebagai Gelanggang Bola Utama. Walaupun di Chichen Itza sahaja sudah ditemukan sebanyak tujuh buah gelanggang bola, gelanggang bola yang satu ini dianggap sebagai gelanggang yang paling mengagumkan. Ia memiliki ukuran 166m (544.6 kaki) kali 68m (223.1 kaki), secara efektif menjadikannya gelanggang bola yang paling besar di Mesoamerika.

Tembok gelanggang ini berukuran 12m (39.4 kaki) tinggi dan di atasnya terdapat gelung yang diiringi oleh ular berkembar. Tembok tersebut juga dihiasi dengan relif-relif patung. Salah satu relif yang ada menggambarkan pemenang perlawanan bola sedang memegang kepala milik salah seorang ahli pasukan yang kalah yang telah dipenggal.

Berkenaan Kuil Seribu Pahlawan pula, ia merupakan sebuah piramid bertingkat yang besar dan dilengkapi dengan tiang-tiang berukiran pahlawan. Tiang-tiang tersebut terletak di hadapan dan sisi kuil. Persamaan seni bina yang agak ketara di antara kuil ini dan Kuil B di Tula, ibu kota Toltec, mencetuskan andaian bahawa berlakunya interaksi budaya antara kedua-dua kota tersebut.

KEJATUHAN CHICHEN ITZA DAN KEDATANGAN SEPANYOL

Sejarahwan meyakini bahawa Chichen Itza mendominasi Semenanjung Yucatan pada kurun ke-19 hingga kurun ke-13M. Menurut sumber-sumber bertulis, suatu pemberontakan dan p3rang saudara meletus di Chichen Itza pada tahun 1221 sekaligus membawa kepada kejatuhannya.

Dakwaan ini diperkuatkan lagi oleh bukti arkeologi, apabila didapati bahawa bumbung kayu Kuil Pahlawan dan Pasar Besar terbakar sekitar masa itu. Namun pada tahun kebelakangan, ahli-ahli arkeologi berpendapat bahawa Chichen Itza mengalami kejatuhan sekitar kurun ke-11, yakni 200 tahun lebih awal berbanding tarikh yang diperkirakan sebelumnya.

Sesudah mengalami kejatuhan, kedudukan Chichen Itza sebagai kuasa dominan di Semenanjung Yucatan diambil-alih oleh Mayapan, jirannya di barat. Selama beberapa tempoh, Chichen Itza bergabung dengan Mayapan dan Uxmal untuk menubuhkan sebuah konfederasi politik yang dikenali sebagai Liga Mayapan. Liga ini berakhir sekitar tahun 1450, turut lenyap bersama dominasi Mayapan.

Sekitar kurun ke-16, Sepanyol tiba di Semenanjung Yucatan dan memulakan kempen penaklukan mereka ke atas Maya. Chichen Itza dikuasai oleh Francisco de Montejo pada tahun 1531. Walaupun pada mulanya de Montejo berhasrat mahu menjadikan Chichen Itza sebagai ibu kota Yucatan-Sepanyol, niatnya itu tidak kesampaian lantaran Sepanyol diusir dek pemberontakan Maya beberapa bulan kemudian.

RUNTUHAN MAYA MENGGAMIT PERHATIAN DUNIA

Apapun, di saat ketibaan Montejo, sebahagian besar Chichen Itza sememangnya sudah pun ditinggalkan, di mana para penghuninya berpindah ke bandar-bandar yang lebih kecil. Keadaan sedemikian berterusan hingga ke kurun-kurun berikutnya, dan kota itu secara bertahap tetapi pasti diselimuti oleh belantara.

Walaupun Chichen Itza kekal sebagai tempat keramat buat Maya, ia perlahan-perlahan lenyap dari ingatan dunia. Walau bagaimanapun, kota purba itu berdikit-dikit memasuki memori sejarah pada kurun ke-19.

Tepat pada tahun 1843, Incidents of Travel in Yucatan diterbitkan oleh seorang peneroka Amerika, John Lloyd Stephens; memerihalkan tentang pengembaraannya di Semenanjung Yucatan. Susulan daripada itu, ramai peneroka mula berbondong-bondong mengunjungi Chichen Itza.

Pada dekad-dekad yang menyusul, sejumlah ekskavasi arkeologi dijalankan di tapak berkenaan. Hasil penyelidikan ini berjaya memetakan semula runtuhan tapak tersebut dan beberapa buah monumen berjaya dipulihkan. Kerja-kerja ekskavasi di tapak berkenaan juga memberikan kefahaman yang lebih lanjut tentang Chichen Itza.

Sehingga kini, ahli-ahli arkeologi terus membanting tulang di Chichen Itza demi memburu penemuan-penemuan baru. Pada tahun 2019 sebagai misal, mereka berusaha mencari perigi keramat yang kononnya terletak di bawah kota. Namun, di kala Balamku atau sistem gua ‘Dewa Harimau Kumbang’ yang dicari, lain pula yang mereka temui. Iaitulah makam yang menyimpan 150 buah barangan ritual.

Chichen Itza berkembang menjadi sebuah tarikan pelancong yang amat masyhur. Buku karangan Stephens bukan hanya menggamit minat ahli-ahli arkeologi untuk meneroka tapak berkenaan, namun jua para pelancong dari segenap pelusuk dunia. Misalnya pada 1920an, badan pelancongan rasmi Yucatan yang pertama mula ditubuhkan.

Pada tahun-tahun kebelakangan pula, dianggarkan sehingga dua juta orang pelancong mengunjungi Chichen Itza secara tahunan, sekaligus menjadikannya salah sebuah tapak arkeologi yang paling kerap dikunjungi di Mexico. Tambahan lagi, Chichen Itza sudah pun diiktiraf sebagai Tapak Warisan Dunia UNESCO. Pada tahun 2007, ia dicalonkan sebagai salah satu dari Tujuh Keajaiban Dunia Baru dalam sebuah tinjauan yang melibatkan lebih 100 juta orang responden.

TERJEMAHAN:

Wu Mingren. (3 Julai 2020). Chichen Itza: Ancient Maya City Built Above A Gateway to the Underworld. Ancient Origins. https://www.ancient-origins.net/ancient-places-americas/chichen-itza-0013932


Kisah Cinta Putera Parsi Dan Puteri Korea

Lebih seribu tahun sebelum pengembara Eropah buat kali pertamanya tiba di pantai Korea, Empayar Parsi telah pun menulis kisah cinta berkenaan puteri Korea.Ia merupakan sebuah kitah yang jarang diketahui namun memiliki potensi yang mampu mengubah cara pandang kita terhadap sejarah. Kebelakangan ini, para sejarahwan meneliti semula epik lama Parsi yang ditulis sekitar tahun 500M itu dan menyedari bahawa di bahagian tengah cerita, terdapat sebuah kisah berkenaan seorang putera Parsi yang berkahwin dengan seorang puteri Korea.Hakikat ini merupakan suatu penemuan yang menakjubkan. Sehingga ke hari ini, kita pun tidak dapat tahu secara pasti adakah masyarakat Parsi pada masa itu mengetahui kewujudan Korea ataupun tidak. Hal ini menunjukkan bahawa Parsi bukan hanya menjalinkan hubungan dengan Korea – malah dua kekuasaan tersebut sangat akrab sekaligus memungkinkan penulisan semula sejarah.KUSHNAMEH: EPIK PARSI BERUSIA 1500 TAHUN PERIHAL KOREAKisah yang dibicarakan ini bernama Kushnameh. Ia merupakan salah satu kisah dari Empayar Parsi yang paling masyhur – diceritakan berulang kali sejak ia ditulis pada 1500 tahun yang lalu.Kushnameh merupakan epik puisi yang panjang, memerihalkan seekor makhluk jahat yang memiliki belalai gajah, bernama Kus. Kus ini digeruni oleh masyarakat Parsi sejak bergenerasi lagi. Keseluruhan kisah ini menjangkau tempoh masa ratusan tahun, meliputi ribuan rangkap – namun bahagian yang benar-benar menarik terletak di bahagian tengah kisah. Di bahagian tersebut, penulis mendedikasikan seribu rangkap puisi yang indah, menceritakan tentang kehidupan di Korea pada zaman pemerintahan Silla.

SURAT CINTA KEPADA KOREAKorea mula tampil di dalam kisah tersebut apabila penceritaan menumpu pada seorang putera Parsi yang bernama Abtin. Sepanjang hidupnya, Abtin terpaksa menetap di dalam hutan – bersembunyi dari si Kus yang jahat. Hanya ada satu benda yang membuatkannya kekal selamat dari makhluk tersebut, iaitu sebuah buku magis yang meramalkan masa depan untuknya.Buku magis tersebut berfungsi dengan begitu ajaib – Abtin seakan-akan memiliki naskhah buku yang sama yang kita baca, dan beliau menyelak beberapa helaian untuk melihat bagaimana pengakhiran buku tersebut. Dan itulah apa yang dilakukan olehnya. Beliau membaca helaian-helaian lanjut dan mendapati bahawa beliau perlu berkelana ke Kerajaan Silla di Korea dan – setelah sempat tersalah faham hingga membawanya pergi ke Cina – beliau disambut dengan tangan terbuka oleh raja Silla.Setibanya di sana, helaian demi helaian epik berkenaan memerihalkan perincian tentang betapa indahnya suasana di Korea. Secara peribadi, sebahagian daripada penerangan tersebut bersifat agak berlebih-lebihan. Misalnya, ia mengataan bahawa Korea sangat mewah dengan emas hinggakan anjing-anjing mereka turut diikat dengan tali leher emas. Namun secara keseluruhan, perincian yang diberikan di dalam epik tersebut adalah sangat tepat hinggakan para sejarahwan moden mengandaikan bahawa penulis pernah melawat Korea.Abtin berasa terpukau dengan keindahan kerajaan itu… begitu juga dengan kejelitaan puterinya, Frarang. Beliau jatuh hati pada puteri Korea itu lalu merayu kepada raja agar menyatukan mereka dalam perkahwinan. Maka, Frarang pun menjadi isteri Abtin.

KISAH SEORANG PAHLAWAN KOREASudah tentu, tidak semua penceritaan yang dikisahkan pada epik tersebut benar-benar berlaku. Misalnya, terdapat bukti yang terhad untuk mendakwa kononnya Parsi menghabiskan masa selama 1500 tahun dengan ketakutan terhadap makhluk jahat Kus. Apatah lagi kewujudan buku magis yang mampu meramalkan masa depan yang dimiliki oleh putera Parsi.Namun tidak dapat dinafikan bahawa wujud nilai simbolik di sebalik kisah putera Parsi yang mencari perlindungan di Korea lalu jatuh cinta dengan puteri Korea. Penceritaan itu membuktikan bahawa masyarakat Parsi bukan hanya mengetahui kewujudan Korea pada 1500 tahun yang lalu, namun mereka turut menyimpan kekaguman yang mendalam terhadap kerajaan tersebut.Tetapi, apa yang berlaku di dalam penceritaan selanjutnya memang menakjubkan. Putera kepada Frarang dan Abtin bukan satu karakter yang kecil. Kelahirannya menjadi titik pengubah kepada keseluruhan cerita.Abtin si putera Parsi meluangkan seluruh hidupnya di dalam persembunyian dan semasa beliau pada akhirnya kembali ke tanah air, beliau dibunuh oleh orang-orang bawahan Kus. Namun, keadaan dipulihkan oleh puteranya yang berdarah separuh Korea.Putera kepada Frarang dan Abtin ini pada akhirnya menghimpunkan sebuah tentera dan mengetuai serangan ke atas Kus. Dalam kisah ini, Parsi dihuru-harakan oleh raksasa penjahat selama berabad-abad. Hanya di bawah kepemimpinan seorang pemuda berdarah separuh-Korea serta bantuan ibunya, barulah Parsi meraih kebebasan.

SUATU RAHSIA YANG TERSEMBUNYISelama 1500 tahun, ramai yang membaca kisah ini tanpa mengetahui dengan sebenarnya apa yang sedang mereka ikuti. Untuk tempoh masa yang agak lama, kita semua menduga bahawa kisah itu hanya berkisar berkenaan Cina sahaja.Di dalam kisah itu, Kerajaan Silla-Korea dirujuk sebagai ‘Chin’, nama yang boleh dirujuk sama ada kepada Cina mahupun Korea. Kekeliruan ini bukan sahaja dialami oleh kita, malah oleh watak di dalam plot itu sendiri. Pada mulanya, Abtin, sama seperti kebanyakan sejarahwan, tersalah anggap bahawa ‘Chin’ yang disebutkan di dalam buku magisnya itu sebagai Cia. Persis sejarahwan moden lagi, beliau mengambil masa bertahun-tahun lamanya sebelum menyedari bahawa ‘Chin’ yang dimaksudkan itu adalah Korea.Apapun kebelakangan ini, para sejarahwan melakukan penelitian semula ke atas epik tersebut dan menyedari bahawa perincian-perincian yang diberikan di dalamnya sangat mirip dengan Korea, bukan Cina. Lebih tepat, penerangannya jelas mengisyaratkan keadaan Korea pada abad ke-6 Masihi – masa dan tempat yang, percaya ataupun tidak, mereka benar-benar membela dan memakaikan tali pengikat leher daripada emas tulen pada anjing-anjing mereka.PENULISAN SEMULA SEJARAHHal ini mungkin mampu mengubah sepenuhnya pandangan kita terhadap sejarah. Untuk tempoh masa yang agak lama, Korea dilihat sebagai sebuah tempat yang jauh dan terasing dari dunia barat. Namun, kisah ini membuktikan bahawa timur dan barat berkemungkinan langsung tidak pernah terpisah.Para pengembara Eropah mengambil masa sehingga tahun 1653M untuk buat kali pertamanya tiba di Korea – lebih 1100 tahun selepas epik Kushnemeh ditulis. Kita sememangnya mengetahui bahawa Parsi menjalinkan hubungan dengan Korea rentetan lokasi mereka yang berpengaruh ke atas Laluan Sutera. Kita turut mengetahui bahawa barangan daripada Parsi telah pun tiba di Korea. Namun, anggapan terhadap hubungan tersebut tidak menjangkaui hubungan sebagai rakan dagang. Di dalam penceritaan ini, Korea bukan sekadar rakan dagang kepada Parsi. Mereka ialah sekutu yang dipercayai dan mereka sangat penting buat Parsi hinggakan masyarakat Parsi tidak dapat mengatasi kuasa jahat hinggalah mereka menyerahkan kepercayaan dan kepemimpinan kepada seorang putera yang berdarah separuh Korea dan separuh Parsi. Hubungan ini boleh dianggap sebagai sebuah perkahwinan budaya yang amat simbolik.Selain itu, epik ini turut membuatkan beberapa buah relik bersejarah dilihat menerusi kacamata baru. Di dalam sebuah permakaman purba di Gyeongju misalnya, terdapat monumen pahlawan perang Korea yang rupa parasnya lebih mirip kepada Parsi berbanding Korea. Kini, timbul spekulasi kononnya monumen tersebut benar-benar merujuk kepada seorang pahlawan Parsi yang berjuang untuk Korea.Sejauh mana hipotesis ini boleh mengubah sejarah, masih lagi belum jelas. Apapun, ia membawa kebarangkalian untuk kita memandang sejarah negara berkenaan dengan kacamata baru. Epik ini tidak hanya sekadar kisah cinta di antara dua insan, sebaliknya ia adalah kisah cinta di antara dua buah negara.SUMBER:Mark Oliver. (8 Mei 2018). The 1500-Year-Old Love Story Between a Persian Prince and a Korean Princess that Could Rewrite History. Ancient Origins.https://www.ancient-origins.net/myths-legends-asia/1500-year-old-love-story-between-persian-prince-and-korean-princess-could-rewrite-021896


Kenapa Mulut Orang Berpuasa Dan Penghidap Diabetes Busuk?

Sebelum ini, aku sudah tulis artikel berkenaan tajuk di atas. Malangnya, artikel tu penuh dengan jargon dan terma berat. Jadi aku nak tulis balik versi baru tentang perihal mulut busuk ni dengan ringkas dan mudah difahami.

Perkara ni berlaku semasa aku lihat video terbaru aku oleh ML Studio. Tentang kenapa kita suka makan makanan pedas. Apa perasan yang pipi aku makin tebal. Jadi, aku selongkar balik video lama aku, dan ya, aku makin gemuk. Bermula daripada hari tersebut, aku mula mengamalkan diet keto dengan memakan sayur dan daging sahaja. Aku perasan bau mulut aku macam orang puasa walaupun aku makan je macam biasa. Yang lebih menarik ialah kawan kawan aku yang bekerja di hospital pun menyebut pesakit diabetes mempunyai bau mulut yang sama seperti orang berpuasa. Perkara ini mencetuskan persoalan kepada aku. Kenapa mulut mereka berbau macam orang berpuasa walaupun mereka makan?

Untuk memahami perkara ini, aku kena
terangkan dahulu bagaimana manusia mendapatkan tenaga. Bahan api tenaga bagi
setiap sel ialah glukosa, sejenis gula ringkas. Untuk mendapatkan glukosa,
sumbernya boleh diperoleh daripada karbohidrat, lemak dan juga protein.
Karbohidrat dan lemak ni sebenarnya lebih kurang je struktur kimianya, cuma
lemak lebih padat dan tepu. Sebab itu lemak ada lagi banyak tenaga berbanding
karbohidrat seperti gandum dan beras. Protein pula struktur mereka lain, tapi
badan kita boleh proses untuk dapatkan glukosa daripada protein.

Memandangkan kita masuk perihal regulasi
darah, baik aku cerita je terus punca penyakit diabetes. Diabetes ni ada banyak
jenis tapi secara kasarnya ditakrifkan sebagai kegagalan hormone dalam mengawal
kadar gula darah. Apabila badan kita terlalu banyak gula, organ pankreas akan
rembeskan hormon insulin untuk simpan gula jadi glikogen dan lipid. Yang
pesakit diabetes cucuk ubat tu, insulin lah. Bila badan kita kurang gula,
pankreas akan rembeskan glukagon untuk bebaskan glukosa daripada glikogen.
Tengok gambar rajah di bawah untuk lagi senang faham.

Bila dah dapat glukosa, sel kita akan gunakannya untuk beroperasi. Serupa macam kilang la yang perlukan elektrik untuk buat kerja. Bagaimana kalau kita ada banyak sangat glukosa? Badan kita akan simpan dalam badan sama ada sebagai gula padat bernama glikogen ataupun lipid. Glikogen ni juga dipanggil sebagai lemak haiwan dan akan disimpan di hati kita, walaupun dia ni bukanlah lemak betul pun. Pernah tengok tak makanan Perancis bernama foie gras? Ia adalah hati angsa yang berlemak. Untuk hasilkan hati ini, angsa itu akan diberi makan sampai gemuk. Yang lemak lemak tu glikogen lah. Lipid tu pula disimpan dalam badan sebagai lemak betul di kulit dan otot.

Macam aku dah cerita tadi, bila kita tak
cukup glukosa, badan kita akan pecahkan lemak dan glikogen ni menjadi glukosa
balik. Kalau glikogen tu dipecahkan jadi glukosa, ia tak membawa sebarang
perubahan pelik. Namun, pemecahan lemak jadi glukosa tu ada kesan sampingan
sebab dia terpaksa gunakan jalan alternatif untuk pemecahan tu.

Kedua duanya menghasilkan glukosa, tapi
pemecahan lemak akan menghasilkan bahan kimia bernama jasad ketone.
Memandangkan ketone ni sejenis kompoun organik, maka dia boleh tembus ke semua
sel dalam badan. Sebab itu bau mulut kita berbau busuk, sebab jasad ketone ni
melimpah ke mulut kita.

Jadi, apa kaitan diabetes, puasa dan diet
keto dengan bau mulut busuk. Pertamanya, ingat tak jasad ketone ni cuma
terhasil bila tiada gula? Ya, ia cuma terhasil bila kita lapar. Diabetes pula
sebab ada masalah hormon, jadi nak tak nak badan dia akan tetap hasilkan jasad
ketone sebab salah tafsir badan tengah lapar.

Kalau diabetes dan puasa tu faham la, tapi
kenapa diet keto yang orangnya makan seperti biasa pun bau mulut busuk? Puncanya
ialah diet yang dimakan mereka. Pengamal diet keto atau Atkins hanya memakan
makanan berprotein dan berminyak sahaja. Makanan berkanji atau berkarbohidrat
campak tepi. Jadi kita cuma ada lemak sahaja sebagai sumber glukosa, seterusnya
menyebabkan penghasilan jasad ketone.

Oh ya, pernah tak bau penanggal pewarna
kuku? Kalau perasan, baunya sama macam bau mulut cuma lebih kuat.

Penanggal perwarna kuku tu sebenarnya ialah
sejenis ketone.


Mesej Berantai

“Pokemon” itu HARAM sebab dalam bahasa Hebrew (bahasa kitab Taurat) membawa maksud Aku Seorang Yahudi !!!

Jangan sebut “Pikachu” sebab dalam bahasa Hebrew bermaksud Aku Cinta YAHUDI !!!

Jangan tulis “Chia Chia Chia” sebab dalam bahasa Iran kuno bermaksud Aku Cinta SYIAH !!!

Beginilah antara contoh mesej berantai yang sering kita terima. Masih banyak lagi contoh kalau nak tulis, tapi geli hati untuk tulis semuanya sebab tak tahan nak gelak. Jika sidang pembaca nak tahu lebih lanjut, rujuklah dalam WhatsApp group masing-masing. Terkadang tu, teks-teks mesej berantai ni telah ada sejak zaman kewujudan Handphone Nokia 3310. Namun, teks-teks ini masih lagi tersebar melalui aplikasi moden terkini antaranya seperti WhatsApp. Canggih sungguh seni Copy and Paste ni!

Antara Ciri Mesej Berantai yang dapat kita kesan secara kasar adalah : Pertama, Mesej berantai akan dimulai dengan “info-info” menarik bak trivia. Selalunya isu-isu semasa yang sedang viral dan catchy (attractive). Sebagai contoh, isu MH370, Bermuda Triangle, Ekonomi dan sebagainya. Pelbagai link blog akan di letak. Segala “penemuan kajian” ini selalunya akan dikaitkan dengan “Profesor atau Tentera dari Amerika, Yahudi, German atau Jepun”. Terkadang akan dikaitkan dengan manuskrip kuno seperti Injil Barnabas, catatan purba, kod-kod rahsia dan pelbagai lagi yang kononnya dijumpai di Mesir, Vatikan City, Masjidil Aqsa, Turki, Muzium British, CIA dan lain-lain. Terkadang, memang objek itu wujud, tetapi huraian yang disebut dalam teks mesej berantai ini tiada kaitan pun dengan objek tersebut. Hanya menumpang nama sahaja.

Kedua, akan ada pelbagai pendefinisian yang selalunya langsung tiada kaitan dengan Linguistik. Kemudian perkara tersebut akan dikaitkan dengan elemen-elemen keagamaan. Sebagai contoh, “Ini agenda dari Yahudi Zionis Israel”, “Ini ciptaan orang Barat Kristian”, “Ini ada pengaruh Hindu”, “Ini berasal dari Syiah” dan sebagainya.

Ketiga, setelah mengaitkan isu semasa yang viral itu dengan “asal-usulnya” di zaman lampau, maka akan terbit karutan Eskatologi (ilmu akhir zaman) yang acah-acah “Teori Konspirasi”. Eskatologi dan Teori Konspirasi tidak salah kerana para ulama dulu pun banyak menulis Kitab yang menyentuh Bab al-Fitan (Fitnah Akhir Zaman). Namun, yang jadi masalahnya, apabila teori-teori merapu ini tidak berpijak di dunia nyata, tidak berfakta, salah guna nas al-Quran dan Hadis serta lain-lain lagi jenayah ilmiah. Dajjal, Pope, Rabbi, Perang Dunia Ketiga, Panji Hitam dari Timur dan macam-macam lagi turut terkait secara entah apa-apa.

Keempat, Mesej ini akan jadi Berantai apabila adanya ugutan cliché. Sebagai contoh, “Mesej ini telah sampai kepada Menteri Sipulan tetapi dia tidak sebarkan lalu dia kehilangan jawatan”. “Satu surat rahsia berkenaan hal ini telah diberikan kepada Presiden Amerika John F. Kennedy, namun dia mengabaikannya lalu dia mati ditembak”. Dan banyak lagi bentuk ugutan yang tak sanggup ditulis (nak tergelak).

Selain itu, akan ada saranan berbentuk Islamik (eceyceyh). “Ketik ‘Like’ dan tulis ‘Subhanalloh’ diruangan komen. Kemudian Share kepada rakan-rakan yang lain. Sebarkan ilmu ini demi menyelamatkan akidah saudara seislam kita, TAKBIR !!! Sesungguhnya Rasulullah bersabda, Sebarkan dariku walau satu ayat. Barang siapa yang menyebarkannya, aku akan sediakan satu tempat baginya dalam syurga”.

Sepanjang-panjang teks di atas, akan diakhiri dengan sepotong hadis Rasulullah sebagai “Tashih” ke atas segala karutan itu. Inilah yang ulama selalu pesan, “Kalimatul Haq, Wa Yuridul Batil (Kalimat yang benar, tetapi digunakan secara salah).”

Nak lebih realistik, gambar-gambar tertentu akan disisipkan. Sebagai contoh, diambilnya gambar pesta Halloween, lalu diletaknya caption “Inilah kekejaman Tentera Basyar Assad !!!”. Lalu menagih derma netizen dengan meletakkan nombor akaun bank masing-masing tanpa nyatakan sebarang audit susulan (Maka perlu pastikanlah dahulu agensi tersebut benar-benar berdaftar atau tidak agar tidak tertipu). Sesungguhnya di Syria itu, bukan Basyar sahaja yang kejam. Di Syria itu merupakan satu konflik yang kompleks dimana ianya melibatkan hampir 10 pihak yang bertelagah dari pelbagai latar belakang yang memiliki agenda masing-masing sepertimana yang sering Ibn Jawi sampaikan dalam Talk.

Adakah setakat ini sahaja tahap pemikiran kita dalam usaha menuju negara maju? Ayuh lakukan perubahan. Luaskan minda kita demi menempuh cabaran mendatang. Jurnal ilmiah dan berinformasi taknak baca, tapi Mesej-mesej berantai macam ni taksub percaya. Pelik Sungguh! Sebenarnya, inilah antara sebab mengapa al-Faqir mengarang buku “Kitab Tamadun Yahudi”.

Pasai ceq tengok oghang kita ni koi teghok dah. Oghang sughoh pi mengaji hampa malaih, pastu dok gelut mengaji kot pesbuk ngan wasap ja. (Tudia aih… terkeluaq loghat Kedah Baq Hang)

* Sila kongsikan pengalaman atau teks-teks mesej berantai yang pernah anda terima untuk sama-sama kita tersenyum 🙂

* Apa yg penting, Filem Kabali tiada kaitan dengan Kabbalah Yahudi


Sejarah Port Royal – Pusat Kegiatan Lanun Di Caribbean

Boleh dikatakan bahawa bagi penggemar kisah-kisah lanun, Pirates of the Caribbean saling tidak tumpah seperti Indiana Jones di mata ahli-ahli arkeologi. Romantisme sejarah bagi tujuan hiburan lazimnya mengorbankan ketepatan sejarah, dan filem Pirates of the Caribbean antara yang tidak terkecuali. Salah satu latar bagi filem ini adalah Port Royal, Jamaica. Dalam artikel kali ini, kita akan meneroka fakta-fakta sebenar di sebalik pelabuhan purba Jamaica.

Port Royal diteroka buat kali pertama oleh masyarakat asli Taino-India. Walaupun sejarahwan kurang jelas adakah mereka mendiami Port Royal ataupun tidak, masing-masing bersepakat dalam menyatakan bahawa Port Royal digunakan sebagai pusat operasi penangkapan ikan. Pada masa itu, Port Royal dipanggil sebagai Caguay atau Caguaya.

Sepanyol kemudiannya mengkolonikan Jamaica sekaligus kawasan ini dimasukkan ke bawah pemerintahan negara itu. Namun sama seperti masyarakat Taino sebelumnya, Sepanyol tidak begitu memanfaatkan Port Royal. Lebih daripada itu, nama yang digunakan oleh masyarakat Taino bagi merujuk tempat itu (Caguay) juga dikekalkan.

Pada tahun 1654, sebuah ekspedisi pimpinan Robert Venables dan William Penn (ayah beliau menubuhkan Pennsylvania) dihantar oleh Oliver Cromwell bagi tujuan menakluk Pulau Hispaniola (kini Haiti) dari Sepanyol. Setelah ditewaskan oleh Sepanyol, mereka berdua berasa takut untuk melaporkan kegagalan itu kepada Cromwell justeru memutuskan untuk menuju ke barat daya. Tepatnya, ke Pulau Jamaica yang kosong dari sebarang pertahanan.

Pulau itu berjaya dikuasai dan sebuah kubu yang dinamakan sebagai Fort Cromwell didirikan. Di sekitar kubu itu, sebuah petempatan yang dinamakan sebagai Point Cagway dibangunkan. Selepas Charles II menaiki takhta Inggeris, nama kubu ini diubah menjadi Fort Charles dan petempatan tersebut pula dinamakan sebagai Port Royal.

Memandangkan kawasan ini berupaya menjadi pelabuhan yang besar dengan ciri-ciri alam semula jadi yang baik, Port Royal membangun menjadi sebuah pusat perdagangan yang penting di Caribbean. Berikutan kekayaannya yang berlimpah-ruah, Port Royal perlu dilindungi dari musuh-musuh England, terutama sekali Sepanyol yang berkemungkinan memasang hasrat untuk merebut semula Jamaica.

Untuk tujuan itu, suatu bentuk perlanunan yang sah di sisi perundangan digubal, di mana lanun-lanun diberikan letter of marque and reprisal, yakni lesen daripada pihak kerajaan yang membenarkan kapal-kapal peribadi untuk menyerang dan merampas kapal-kapal musuh untuk dibawa pulang dan dinilai oleh Majlis Tentera Laut. Sistem perundangan ini secara efektif meluluskan sebarang serangan oleh kapal persendirian ke atas kapal-kapal Sepanyol.

Berikutan kedudukannya yang strategik lantaran terletak di laluan perdagangan antara Dunia Baru dan Sepanyol, Port Royal menggamit perhatian ramai lanun yang berhasrat menjadi privateer yang sah (pemilik kapal persendirian yang dibenarkan menyerang kapal musuh).

Salah seorang privateer yang paling masyhur dan berjaya di Port Royal adalah Henry Morgan, yang kelak dilantik sebagai Leftenan Gabenor Jamaica.

Kehadiran privateer-privateer yang membawa pulang harta rampasan daripada Sepanyol ini menggalakkan pertumbuhan pelbagai bentuk perniagaan lain. Tidak lama kemudian, bar dan rumah pelacuran dibuka di seluruh Port Royal dan menjadi tempat para privateer ini membelanjakan harta mereka.

Terdapat dakwaan yang mengatakan bahawa satu daripada empat bangunan di Port Royal adalah bar atau rumah pelacuran, sekaligus menandakan betapa pesatnya dua buah perniagaan ini. Hal ini kemudiannya meraihkan Port Royal gelaran ‘bandar paling keji di muka bumi’.

Hari-hari gemilang Port Royal berakhir tidak lama kemudian, apabila sebuah gempa bumi dan tsunami yang dahsyat melanda pada tahun 1692. Akibatnya, sebahagian besar Port Royal ditenggelami laut. Ramai yang menyifatkan kemusnahan ini sebagai pembalasan tuhan keatas penduduk Port Royal berikutan gaya hidup mereka yang terlampau hedonism. Anggota-anggota Majlis Jamaica sendiri mengatakan, “Kita menerima nasib sebegini sebagai balasan daripada Tuhan yang Berkuasa’.

Walaupun terdapat sejumlah usaha untuk membina semula Port Royal pada dekad-dekad berikutnya, bandar ini tidak lagi berupaya mencapai ‘kegemilangan’ sebagaimana yang pernah ia kecapi. Tidak lama selepas itu, kepentingannya mula dibayangi oleh bandar Kingston, yang kini menjadi ibu kota Jamaica.

Pada hari ini, Port Royal hanyalah sebuah kampung nelayan yang sepi. Mungkin, keadaannya di masa kini saling tidak tumpah seperti hari-harinya ketika ia didiami oleh masyarakat Taino.

Apapun, tinggalan Port Royal yang tenggelam berada dalam keadana yang sangat terpelihara sekaligus membolehkan ahli-ahli arkeologi menjalankan penyelidikan dan mengkaji dengan lebih mendalam tentang Port Royal dan lanun-lanun atau privateer yang hidup di situ pada kurun ke-17.

Dengan penyelidikan-penyelidikan ini, diharapkan kita dapat meraih pengetahuan yang lebih jitu tentang kehidupan sebenar lanun atau privateer di Caribbean.

TERJEMAHAN:

Wu Mingren. (10 Jun 2014). Port Royal and the Real Pirates of the Caribbean. Ancient Origins. https://www.ancient-origins.net/ancient-places/port-royal-and-real-pirates-caribbean-001740


1405: Kehebatan Diplomasi Kesultanan Melayu Melaka Dengan Kuasa Besar Dunia

Kalau tengok sekali imbas, mungkin anda akan ingat gambar ini gambar One Belt One Road (OBOR). Bukan, ia adalah gambar laluan dagang laut dan laluan dagang darat China semasa abad ke-15, ketika Dinasti Ming (1368-1644). Melalui darat, Maharaja Yongle telah mengutuskan Chen Cheng ke Asia Tengah. Melalui laut, Maharaja Yongle telah mengutuskan Zheng He (Cheng Ho) ke Asia Tenggara.

Pengasas Kesultanan Melaka, Parameswara telah merebut peluang ketibaan armada China. Pada tahun 1405, Parameswara telah memeterai hubungan uftian (tributary) dengan China. Hubungan tersebut terbina atas keperluan strategik masing-masing: China memerlukan sebuah gedung (guanchang) di Selat Melaka manakala Melaka memerlukan perlindungan daripada ancaman Siam (Thailand) dan Majapahit (Indonesia).

Hubungan dengan China bukan sahaja membolehkan Melaka bebas daripada gangguan Siam Ayutthaya malah membolehkan Melaka berkembang pesat sebagai pelabuhan teragung di timur. Itulah contoh bagaimana diplomasi menjadi asas kegemilangan sesebuah tamadun.

Ia juga membuktikan kehebatan diplomasi Melayu/Nusantara. Walaupun Siam terlebih dahulu menjadi uftian China (tahun 1371), namun Melaka yang mendapat layanan yang lebih istimewa. China lebih memberatkan hubungannya dengan Melaka berbanding Siam. China memberi amaran kepada Siam agar ia tidak mengacau Melaka lagi. Pada tahun 1411, Parameswara telah dijemput ke Beijing sebagai tetamu Maharaja Yongle, diiringi rombongan seramai 540 orang. 40 tahun Siam menjadi negara ufti China, tidak pernah raja Siam menerima layanan sedemikian; tetapi hanya selepas 6 tahun mendirikan hubungan uftian, Melaka mendapat keistimewaan tersebut. Selain kelebihan geografi, kemahiran diplomasi Parameswara pasti menjadi salah satu puncanya.

Meneliti sejarah membuat saya kurang minat membawa perseturuan politik ke medan hubungan antarabangsa dan diplomasi. Kebijaksanaan Parameswara bukan sesuatu yang hanya unik pada beliau, tetapi sesuatu yang diwarisi oleh semua orang Melayu/Nusantara, dan sudah tentu ia juga diwarisi kepada para pemimpin kita. Apa yang logik pada tahun 1405, tentu ada logiknya pada tahun 2017. Meskipun aktor telah berubah, prinsip-prinsip asas pentas hubungan antarabangsa – kuasa dan imbangan kuasa – tak pernah berubah malah kekal menjadi panduan untuk kita bertindak.

*Sejarah awal Melaka-China dicatat dalam Ming Chronicle (Ming Shilu) manakala sejarah pertengahan Melaka-China dicatat dalam Sejarah Melayu (Sulalatus Salatin).


Askar Berkuda Zaman Pertengahan Tunggang Kuda Pendek?

Kita sering disajikan dengan adegan pertem.puran zaman pertengahan melalui filem  atau rancangan televisyen, biasanya memaparkan askar berkuda bersenjata lengkap merentasi dataran sekaligus menimbulkan ketakutkan bagi pihak musuh.

Walaupun umum mengetahui bahawa pengeluar filem cenderung untuk memutarbelitkan atau membesarkan realiti yang tidak benar bagi menghasilkan kesan dramatik.

Satu kajian baru mengenai unit berkuda zaman pertengahan dibentangkan bagi mendedahkan salah faham ini.

Menariknya, herotan dalam kes ini tidak ada kaitan dengan cara mereka menggambarkan pahlawan atau pep3rangan. Namun ketidaktepatan maklumat timbul disebabkan berlaku salah faham mengenai ukuran kuda ketika itu, kerana kuda di zaman pertengahan yang digunakan dalam pertempuran tidaklah begitu sebesar saiznya seperti yang dicanangkan kerana ia hanya hasil sudut pandang budaya popular. Kuda zaman pertengahan sebenar adalah haiwan yang kuat dan tahan lasak.

Membetulkan Realiti Penggunaan Kuda Semasa Zaman Pertengahan

Namun kebenaran ini didedahkan dalam satu kajian bagi menjawab salah faham yang selama ini tidak tepat. penyelidikan sebenar yang terlibat dengan projek ini tidak rumit dan tidak melibatkan kerja lapangan tambahan. Penggalian arkeologi di 171 buah tapak di seluruh United Kingdom telah menemukan dengan tulang kuda yang masih utuh sejak tahun 300 hingga 1650 Masihi, ia memberi petanda baik bagi ahli arkeologi dan ahli sejarah yang terlibat untuk membuat perbandingan saiz tulang.

Dalam filem dan TV, kuda perang zaman pertengahan biasa mungkin setinggi 17 atau 18 tangan (cara ukur ketinggian kuda cara tradisional) atau bersamaan dengan 173 hingga 183 sentimeter.

Tetapi bukti yang dianalisis dalam kajian Inggeris menunjukkan bahawa kuda pada zaman pertengahan jauh lebih pendek iaitu berukuran kurang dari 15 tangan (152cm), biasanya kurang beberapa inci daripada kuda moden dan mungkin boleh disamakan dengan ketinggian kuda padi yang secara purata setinggi 4 kaki atau 13 tangan sahaja.

Kuda tertinggi dalam sejarah England adalah dari era Norman (abad ke-11 dan ke-12) yang dikenal pasti daripada rekod arkeologi yang ditemui di Istana Trowbridge di Wiltshire. Kuda ini hanya setinggi 15 tangan (152cm) yang menjadikannya setanding dengan kuda tunggangan kecil pada masa kini.

Hanya semasa zaman pertengahan (1200-1350 AD) kuda-kuda di England mula mencapai tanda 16 tangan(162cm), dan itu akan kekal sebagai puncak saiz kuda sehingga mereka mula menjadi lebih besar dalam tempoh pasca abad pertengahan (selepas tahun 1500) .

Perlu diingatkan bahawa penunggang kuda dan jurulatih zaman pertengahan tidak bekerja secara eksklusif dengan apa yang disediakan sumber semula jadi. (semak belukar yang membentuk asas pemakanan binatang liar misalnya)

Jadi pengetahuan tentang amalan pembiakan kuda telah meluas dan pelaburan masa dan wang yang besar telah dibelanjakan dalam percubaan untuk membiak haiwan yang sempurna untuk pep3rangan, perlumbaan, memburu, dan aktiviti lain yang memerlukan penggunaan kuda.

Ciri-ciri kuda dalam tempoh itu muncul daripada amalan pembiakan yang canggih, jika ia lebih kecil daripada yang dijangkakan, ini kerana saiz yang lebih besar tidak akan memberikan kelebihan kepada penunggang.

Rekod bersejarah tidak memberikan kriteria khusus yang menentukan jenis-jenis kuda p3rang. Kemungkinan besar sepanjang tempoh itu pada masa yang berbeza, bentuk kuda yang berbeza adalah wajar sebagai tindak balas kepada perubahan taktik medan p3rang.

Askar zaman pertengahan menggunakan kuda pendek menderu bagai ribut melintasi medan p3rang mungkin tidak kelihatan mengagumkan atau menakutkan seperti yang dibayangkan oleh pembuat filem moden.

The Medieval Warhorse Dalam Masyarakat Dan Budaya Inggeris

Kuda yang dikerahkan dalam pep3rangan semasa Zaman Pertengahan digunakan secara berbeza daripada pada masa lalu.

Dalam konsep keperwiraan Eropah, taktik yang digunakan pasukan berkuda ini secara amnya melibatkan s3rangan pantas yang disokong oleh kekuatan yang luar biasa. Strategi ini telah direka untuk meletakkan musuh di hadapan mereka dari awal lagi, memaksa mereka untuk melarikan diri sambil mencipta gangguan dalam barisan mereka.

Terdapat banyak variasi pada tema ini. tetapi sebahagian besar kuda p3rang zaman pertengahan biasanya dikerjakan dengan membawa beban yang lebih berat di belakang.

Kuda p3rang adalah dasar pemahaman kita tentang masyarakat dan budaya Inggeris zaman pertengahan sebagai simbol status yang berkait rapat dengan perkembangan identiti bangsawan dengan kekuatan mobiliti yang digerakkan.

Kuda sangat berharga dan bernilai di England pada zaman itu, ia menawarkan satu-satunya alternatif untuk memudahkan pergerakkan ke serata tempat dan menjadi aset penting dalam pertempuran.


Sejarah Penciptaan Manjanik (Catapult)

Bagi yang biasa menonton filem berlatar masa Zaman Pertengahan, pasti masak dengan perihal istana-istana dikepung pasukan peny3rang. Walaupun sudah dikepung, agak sukar bagi pasukan peny3rang menyerbu masuk ke istana lebih-lebih lagi sekiranya mereka mempunyai bekalan makanan dan air mencukupi serta pertahanan yang kental. Justeru bagi memecah kebuntuan, mereka berpaling kepada manjanik.

Manjanik sudah digunakan sejak zaman-berzaman lagi. Bagi yang biasa bermain Total War: Rom, pasti masak dengan pilihan manjanik Rom yang dipanggil onager. Onager digambarkan sebagai pembaling batu satu tangan dan digunakan sebagai alat pemecah kepungan Rom terhadap pihak musuh.

Menariknya, onager sebenarnya bermaksud punggung liar dalam Bahasa Latin. Sesetengah berpendapat nama tersebut timbul bila orang Rom menyamakan batu yang dilepaskan dari onager sama seperti batu yang ditendang oleh kuda-kuda yang berlari pantas. Ada pula melihat ia sebagai gambaran onager yang melompat setiap kali mereka melepaskan batu-batu ke udara.

Selain onager, satu lagi manjanik yang menjadi pilihan mereka ialah onager yang dipasang dengan lastik. Onager ini digelar Kala Jengking. Gelaran tersebut diberi apabila lastik onager dilepaskan, ia menyerupai pergerakan ekor kala jengking semasa meny3ngat mangsanya.

Namun begitu, orang Rom bukan satu-satunya tamadun yang menggunakan manjanik. Tamadun China turut menggunakan manjanik sejak abad kelapan SM. Contohnya, raja Dinasti Zhou melancarkan kempen pep3rangan terhadap Duke Zhuang yang merupakan pemerintah ketiga negeri Zheng.

Kempen pada tahun 707 SM itu menyaksikan penggunaan manjanik hui oleh Dinasti Zhou. Tetapi memandangkan perkataan hui tidak lagi wujud, maksud sebenar perkataan berkenaan masih menjadi tanda tanya. Bagi cendekiawan-cendekiawan Dinasti Han, mereka menterjemah hui sebagai manjanik.

Manjanik disebut dengan lebih jelas dalam teks-teks Mohisme sekitar tempoh Konflik Negara-Negara (abad kelima hingga ketiga SM). Dalam teks tersebut, manjanik digerakkan menggunakan prinsip tuas dan dikenali sebagai manjanik tarikan. Manjanik ini boleh digunakan bukan saja oleh pasukan peny3rang tetapi ketumbukan t3ntera yang bertahan dalam kawasan kepungan.

Jika manjanik ini digunakan oleh individu yang terkepung, ia boleh saja digunakan dengan efektif terhadap menara-menara kepungan musuh. Malah, ia boleh digunakan bukan saja untuk membvnvh t3ntera tetapi mengganggu formasi pasukan mereka.

Di sebelah atas angin pula, manjanik mereka menggunakan prinsip berbeza iaitu prinsip kilasan. Prinsip ini dapat dilihat pada manjanik versi Yunani sebelum ia diteruskan dalam manjanik versi Rom. Menjelang Zaman Pertengahan, variasi onager diperkenalkan iaitu mangonel yang bermaksud enjin pep3rangan.

Mangonel berbeza dengan onager kerana ia menggunakan mangkuk khas untuk batu berbanding lastik untuk onager. Dengan pertukaran tempat muatan tersebut, mangonel boleh digunakan bukan saja sebagai pelancar batu-batu besar tetapi objek-objek lebih kecil sebagai bahan pelancar.

Jadi, bila manjanik tarikan mula tersebar di Eropah? Wujud spekulasi ia dibawa oleh t3ntera Bani Umayyah pimpinan Tariq bin Ziyad semasa kempen mereka di Iberia. Tetapi menurut keterangan Archbishop Thessaloniki, semasa bandar tersebut dikepung puak nomad Avar pada tahun 597 Masihi, mereka merupakan pasukan pertama yang menggunakan manjanik sebegitu rupa.

Wujud spekulasi puak Avar telah berhubung dengan Negara Wei Utara (China) menerusi Laluan Sutera dan mempelajari teknologi manjanik daripada mereka. Kerajaan-kerajaan Eropah kemudiannya mula berdepan manjanik yang dibawa t3ntera Bani Umayyah semasa kempen mereka di Andalusia. Tetapi ramai pakar berpandangan manjanik hanya digunakan secara meluas di Eropah selepas kempen P3rang Salib.

Manjanik terus berevolusi menerusi satu lagi manjanik yang lebih canggih dikenali sebagai trebuchet. Trebuchet menjadi pilihan kerana jarak lontaran yang lebih jauh dan lebih menepati sasaran. Tatkala manjanik sebegini mendominasi medan pert3mpuran Eropah untuk beberapa abad berikutnya, ia dianggap lapuk di China berikutan pengenalan s3njata berasaskan bahan l3tupan.

Dengan bahan l3tupan dibawa ke Eropah, ia turut menandakan pengakhiran era manjanik. Kali terakhir ia digunakan di medan p3rang ialah semasa P3rang Dunia Pertama sebagai alat melancarkan beberapa butir b0m tangan ke dalam parit-parit yang dihuni t3ntera Jerman.

RUJUKAN:

DHWTY. (2015). Catapult: The Long-Reaching History of a Prominent Medieval Siege Engine. https://www.ancient-origins.net/artifacts-ancient-technology/catapult-long-reaching-history-prominent-medieval-siege-engine-004418


Pulau Sandy: Misteri Pulau Yang Ghaib Atas Peta Dunia

Pulau Sandy atau Sandy Island ialah sebuah pulau kecil yang terletak di Lautan Pasifik. Kedudukan pulau ini ialah di antara Australia dan New Caledonia, wilayah jajahan Perancis.  Pulau ini ialah daratan sebesar 120 kilometer persegi sebagai mana yang dicatatkan oleh James Cook ( Alex Chapman, 2018).

Pulau ini tercatat dalam banyak peta pada penghujung kurun ke-19. Kapten James Cook, seorang pelayar dan penjelajah British adalah orang pertama memetakan Pulau Sandy pada tahun 1774.

Beberapa  portal juga menyebut pada tahun 1876, sebuah kapal bernama Velocity telah melaporkan keberadaan Pulau Sandy. Namun, identiti dan kapal Velocity yang disebutkan tidak dikenalpasti (Luke Harding, 2012). Ini kerana, berdasarkan dokumen senarai perkapalan pada tahun 1874-1875, terdapat lima buah kapal berbeza bernama Velocity.

Pulau ini ditulis dalam peta navigasi British (British Admiralty chart) pada tahun 1908.

Akan tetapi, keberadaan pulau ini menimbulkan kesangsian. Banyak pelayar dan ekspedisi gagal menemui pulau ini walaupun telah berada di tempat yang betul mengikut peta. Apa yang ada hanyalah lautan luas tanpa daratan.

Staff Auckland Museum di New Zealand turut menyatakan terdapat catatan pada peta yang dicatatkan oleh kapal Velocity pada tahun 1876. Selepas kembali dari pelayaran, kapten kapal ini melaporkan keberadaan pulau-pulau kecil di kawasan meridian 159° 57 ‘E dan di antara latitud 19° 7’ S dan 19° 20 ‘S. Kedua-duanya kemudian muncul dalam direktori maritim Australia untuk tahun 1879.

Para pengkaji mula mempertikaikan kewujudan pulau ini. Pada tahun 1979, pihak berkuasa Perancis membuang pulau ini daripada peta lautan.

Pada tahun 2012, sekumpulan penyelidik dari Australia sekali lagi menuju kegagalan dalam ekspedisi mencari pulau ini. Selepas 25 hari ekspedisi, mereka membuktikan pulau ini sememangnya tidak wujud.

Saintis dari Sdyney University, Dr. Maria Seton dalam satu temubual berkata, “Kami mahu memeriksa kewujudannya kerana peta navigasi di atas kapal menyatakan air di kawasan pulau tersebut sedalam 1,400 meter(4620 kaki) yang dianggap ‘amat dalam’.

Kumpulan penyelidik ini juga berpendapat apa yang mereka lihat dahulu adalah fenomena rakit batu terapung yang besar (fumice raft). Bahan ini ialah bentuk lava gunung berapi yang mempunyai gas di bahagian dalam membolehkan ianya terapung. Perkara ini disokong dengan fenomena letusan gunung berapi bawah laut Havre Seamount pada tahun 2012. Bahan ini terapung di sekitar pantai New Zealand sejauh 22000 kilometer persegi.

Dalam tempoh 250 tahun, untuk sebuah pulau besar tenggelam akibat pemanasan global dan peningkatan air laut sehingga kedalaman itu adalah mustahil. Beberapa pendapat juga menyatakan James Cook dan anak kapal Velocity tidak menjejakkan kaki di pulau itu. Mereka hanya melihat dari atas kapal sahaja, pada jarak yang tidak diketahui.

Google map kemudian membuang kedudukan pulau ini dari peta. Hanya ada lautan biru pada koordinat yang dicatat oleh kapal velocity dalam google map.

Adakah pulau ini sememangnya wujud satu masa dulu menimbulkan rasa ingin tahu semua pengkaji. Pelbagai hipotesis dan pendapat untuk soalan ini, namun tiada siapa pernah menemui pulau ini sejak kali terakhir pada 1876.

RUJUKAN:


Harta Karun Montezuma Yang Hilang

Pada tahun 1519, seorang c0nquistador Sepanyol yang bernama Hernan Cortes tiba di pinggir bandar Tenochtitlan, ibu kota Empayar Aztec. Dikatakan bahawa bagi maharaja Aztec, Montezuma II (Moctezuma II), Cortes dan tentera-tenteranya dianggap sebagai dewa.

Cortes sendiri disifatkan sebagai dewa Aztec yang pulang, iaitu Quetzalcoatl. Justeru, para conquistador Sepanyol ini disambut oleh Montezuma dengan gilang-gemilang (ada juga sejarahwan yang membantah pandangan ini). Namun kemudiannya, mereka mengkhianati Montezuma dan seluruh masyarakat Aztec.

Montezuma memberikan emas kepada Cortes dan tentera-tenteranya dengan harapan mereka dapat pergi. Namun, rasuah ini gagal mengusir para conquistador Sepanyol itu. Sebaliknya, ia hanya menyalakan lagi ketamakan pihak Sepanyol terhadap emas.

Sebagai susulan, Cortes memutuskan untuk menjadikan Montezuma sebagai tawanan.

Kemudian dengan bantuan sekutu tempatan dari Tlaxcalan, tentera-tentera Sepanyol ini mendirikan pangkalan di salah sebuah kuil di kota dan mula menjarah Tenochtitlan bagi mendapatkan harta-kekayaannya.

Sepanjang pendudukan mereka yang berlangsung selama berbulan-bulan ini, ramai penduduk Tenochtitlan diseksa dan dibvnuh oleh tentera-tentera Cortes yang mahu menjarah sebanyak mungkin kekayaan Aztec.

Walaupun masyarakat Aztec tidak menggemari tindakan kejam penjajah Sepanyol ini, mereka tidak melakukan sebarang tindakan. Kekejaman terakhir berlaku pada lewat Mei 1520, apabila para conquistador ini membvnuh ramai bangsawan Aztec dalam sebuah festival keagamaan di kuil utama Tenochtitlan.

Keadaan ini mencetuskan reaksi agresif dari masyarakat Aztec yang bangkit memer4ngi penjajah. Pihak Sepanyol habis dikebung. Sebagai cubaan untuk menyelamatkan diri, mereka menggunakan Montezuma bagi mententeramkan masyarakat Aztec.

Namun, hal ini juga berakhir dengan kegagalan dan Montezuma sendiri terbvnuh, sama ada akibat cedera teruk yang disebabkan oleh tentera Sepanyol sendiri ataupun disebabkan batu yang dilontar oleh penduduk Tenochtitlan.

Pada malam 1 Julai 1520, mereka berjaya meloloskan diri. Namun, pergerakan mereka berjaya dikesan dan masyarakat Aztec menyerang dan membvnuh ramai dari mereka. Insiden ini dikenali sebagai La Noche Triste (Malam Duka).

Sepanyol hanya memiliki satu pilihan, iaitu melarikan diri dari kota. Memandangkan pihak Aztec telah menghancurkan kesemua jambatan yang menghubungkan Tenochtitlan dengan tanah besar, tentera-tentera Sepanyol terpaksa membina sebuah jambatan mudah alih.

Pada malam berdarah itu, Cortes tidak hanya kehilangan ramai tentera, akan tetapi harta kekayaan yang dikumpulkan sepanjang bulan-bulan sebelumnya turut terpaksa dilepaskan. Semasa mereka melarikan diri, banyak harta yang dibuang bagi meringkan bebanan.

Ada juga sebahagian daripada mereka yang terbvnuh kerana berkeras mahu menyimpan harta-harta tersebut. Harta-benda yang banyak ini kemudiannya dikenali sebagai ‘Harta-Karun Montezuma’. Sama seperti kisah-kisah tentang harta karun yang lain, banyak legenda kemudiannya menyelubungi ‘Harta-Karun Montezuma’.

Satu-satunya perkara yang pasti tentang harta karun Montezuma ini adalah ia masih belum ditemukan sehingga ke hari ini. Banyak teori yang dikemukakan berkenaan lokasi harta karun tersebut. Antaranya, teori yang paling popular berpendapat bahawa ia terletak tepat di tempat ia ditinggalkan, yakni dasar Tasik Texcoco.

Namun, ramai pemburu harta karun sudah pun meneroka tasik tersebut namun tiada yang menemukan sebarang harta. Salah seorang bekas presidon Mexico juga pernah mengorek tasik itu. Namun seperti yang dijangka, tiada apa yang dapat ditemukan.

Teori lain mendakwa bahawa harta-karun itu diambil semula oleh pihak Sepanyol semasa mereka kembali ke Tenochtitlan. Namun, kapal yang mengangkutnya pulang ke Sepanyol karam akibat dibadai ribut.

Salah satu teori yang dianggap paling menarik adalah harta karun itu dikatakan telah berpindah ke utara dan kemudiannya tersimpan di Utah. Mungkin, Harta Karun Montezuma ini akan terus tersembunyi atau bahkan hilang, terselamat dari tangan manusia yang rakus.

Pahlawan-pahlawan dan orang awam Aztec meninggalkan kota Tenochtitlan sebaik pihak Sepanyol melancarkan ser4ngan tanpa belas kasihan. Walaupun setelah menyerah kalah, ribuan orang awam dibvnuh dan harta-benda mereka habis dijarah. Menurut Manuskrip Florentine, sebanyak 240 000 orang Aztec m4ti dalam tempoh 8 hari.

Selepas dikepung selama tiga bulan, kota Tenochtitlan tumbang pada tanggal 13 Ogos 1521. Peristiwa ini menandakan tumbangnya Empayar Aztec dan Cortes menjadi pemerintah empayar Mexico yang luas.

TERJEMAHAN:

Wu Mingren. (26 Julai 2014). The Stolen Treasure of Montezuma. Ancient Origins.
https://www.ancient-origins.net/myths-legends-americas/stolen-treasure-montezuma-001909